Európa-megállapodás

egyrészről az Európai Gazdasági Közösségek és tagállamaik, másrészről Románia közötti társulás létrehozásáról [1]

Egyrészről

A BELGA KIRÁLYSÁG,

A DÁN KIRÁLYSÁG,

A NÉMETORSZÁGI SZÖVETSÉGI KÖZTÁRSASÁG,

A GÖRÖG KÖZTÁRSASÁG,

A SPANYOL KIRÁLYSÁG,

A FRANCIA KÖZTÁRSASÁG,

ÍRORSZÁG,

AZ OLASZ KÖZTÁRSASÁG,

A LUXEMBURGI NAGYHERCEGSÉG,

A HOLLAND KIRÁLYSÁG,

A PORTUGÁL KÖZTÁRSASÁG,

NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA,

az Európai Gazdasági Közösséget létrehozó szerződés, az Európai Szén- és Acélközösséget létrehozó szerződés és az Európai Atomenergia-közösséget létrehozó szerződés szerződő felei, a továbbiakban:

"tagállamok", és

az EURÓPAI GAZDASÁGI KÖZÖSSÉG, az EURÓPAI SZÉN- ÉS ACÉLKÖZÖSSÉG és az EURÓPAI ATOMENERGIA-KÖZÖSSÉG, a továbbiakban: a "Közösség",

és másrészről

ROMÁNIA,

FIGYELEMBE VÉVE a Közösség, annak tagállamai és Románia között meglévő hagyományos kapcsolatok jelentőségét és az általuk közösen vallott értékeket,

FELISMERVE, hogy a Közösség és Románia erősíteni kívánja ezeket a kapcsolatokat, és kölcsönösen olyan szoros és tartós kapcsolatokat kíván létesíteni, amelyek lehetővé tennék Románia részvételét az európai integrációs folyamatban, ezáltal erősítve és bővítve a múltban, nevezetesen a Közösség és Románia között 1990. október 22-én aláírt, a kereskedelemről és a kereskedelmi és gazdasági együttműködésről szóló szerződés révén kiépült kapcsolatokat,

FIGYELEMBE VÉVE a Romániában újólag kialakult demokrácia által lehetővé vált új minőségű kapcsolatok létesítését,

FIGYELEMBE VÉVE a Közösség és tagállamai, valamint Románia elkötelezettségét a társulás alapjául szolgáló politikai és gazdasági szabadságjogok megerősítése iránt,

FELISMERVE annak szükségességét, hogy a Közösség segítségével folytatódjék Románia átmenete egy új politikai és gazdasági rendszer irányába, amely tiszteletben tartja a jogállamiságot és az emberi jogokat, ideértve a kisebbségek jogait is, szabad és demokratikus választásokon alapuló többpárti rendszert működtet, valamint a piacgazdaság létrehozása érdekében biztosítja a gazdaság liberalizálását,

FIGYELEMBE VÉVE a Közösség és tagállamai, valamint Románia szilárd elkötelezettségét az Európai Biztonsági és Együttműködési Értekezlet (EBEÉ) záróokmányában, a bécsi és a madridi utótalálkozók záródokumentumaiban, az új Európáról szóló párizsi chartában, az EBEÉ Helsinkiben elfogadott "A változás kihívásai" c. dokumentumában és az Európai Energia Chartában foglalt valamennyi elv és rendelkezés teljes végrehajtása iránt,

TUDATÁBAN e megállapodás jelentőségének az együttműködésen alapuló európai stabilitás rendszerének megteremtése és megerősítése során, amelynek egyik sarokköve a Közösség,

ABBAN A MEGGYŐZŐDÉSBEN, hogy össze kell kapcsolni egyrészről a társulás teljes megvalósítását, másrészről Románia politikai, gazdasági és jogi reformjai tényleges végrehajtásának folytatását, valamint a Szerződő Felek rendszereinek tényleges összehangolásához és az együttműködéshez szükséges feltételek megteremtését, különösen az EBEÉ bonni konferenciája következtetéseinek figyelembevételével,

AZZAL AZ ÓHAJJAL, hogy a közös érdekeiket érintő kétoldalú és nemzetközi kérdésekről rendszeres politikai párbeszédet vegyenek fel és fejlesszenek,

FIGYELEMMEL arra, hogy a Közösség készen áll átfogó támogatást nyújtani a reformok megvalósításához, és segítséget nyújtani Romániának ahhoz, hogy megbirkózzék a szerkezetátalakítás gazdasági és társadalmi következményeivel,

FIGYELEMMEL továbbá arra, hogy a Közösség készen áll az együttműködés, valamint a gazdasági, technikai és pénzügyi segítségnyújtás eszközeinek megteremtésére globális és többéves alapon,

FIGYELEMBE VÉVE a Közösség és Románia elkötelezettségét a szabadkereskedelem és különösen az Általános Vám- és Kereskedelmi Egyezményen (GATT) alapuló jogok és kötelezettségek betartása mellett,

ANNAK TUDATÁBAN, hogy szükség van a letelepedés szabadságához, a szolgáltatásnyújtás szabadságához és a tőke szabad mozgásához szükséges feltételek megteremtésére,

SZEM ELŐTT TARTVA a Közösség és Románia közötti gazdasági és társadalmi eltéréseket, és ily módon felismerve azt, hogy e társulás céljait e megállapodás megfelelő rendelkezései révén kell megvalósítani,

MEGGYŐZŐDVE, hogy a megállapodás új légkört teremt gazdasági kapcsolataikban, különösen a kereskedelem és a beruházások fejlesztésében, amelyek a gazdasági átalakulás és a technológiai korszerűsítés nélkülözhetetlen eszközei,

AZZAL AZ ÓHAJJAL, hogy kulturális együttműködést létesítsenek, és fejlesszék az információcserét,

FELISMERVE, hogy Románia végső célja az, hogy a Közösség tagja legyen, és hogy e társulás, a felek véleménye szerint, segíti Romániát e cél elérésében,

ÚGY HATÁROZTAK, hogy megkötik ezt a megállapodást, és e célból megbízottjaikként kijelölték,

A BELGA KIRÁLYSÁG:

Willy Claes

külügyminisztert;

A DÁN KIRÁLYSÁG:

Niels Helveg Petersen

külügyminisztert;

A NÉMETORSZÁGI SZÖVETSÉGI KÖZTÁRSASÁG:

Klaus Kinkel

külügyminisztert;

A GÖRÖG KÖZTÁRSASÁG:

Michel Papaconstantinou

külügyminisztert;

A SPANYOL KIRÁLYSÁG:

Javier Solana

külügyminisztert;

A FRANCIA KÖZTÁRSASÁG:

Roland Dumas

külügyminisztert;

ÍRORSZÁG:

Dick Spring

külügyminisztert;

AZ OLASZ KÖZTÁRSASÁG:

Eimilio Colombo

külügyminisztert

A LUXEMBURGI NAGYHERCEGSÉG:

Jacques Poos

külügyminisztert;

A HOLLAND KIRÁLYSÁG:

Peter Kooijmans

külügyminisztert;

A PORTUGÁL KÖZTÁRSASÁG:

J. M. Durao Barroso,

külügyminisztert;

NAGY-BRITANNIA ÉS ÉSZAK-ÍRORSZÁG EGYESÜLT KIRÁLYSÁGA:

Douglas Hurd

külügyminisztert;

AZ EURÓPAI GAZDASÁGI KÖZÖSSÉG, AZ EURÓPAI ATOMENERGIA-KÖZÖSSÉG ÉS AZ EURÓPAI SZÉN- ÉS ACÉLKÖZÖSSÉG:

Niels Helveg Petersen,

a Dán Királyság külügyminiszterét,

az Európai Közösségek Tanácsának hivatalban lévő elnökét;

Leon Brittan-t,

a Bizottság tagját;

Hans van den Broek-ot,

a Bizottság tagját;

ROMÁNIA:

Nicolae Vacaroiu

miniszterelnököt;

Teodor Viorel Melescanu,

külügyminisztert;

AKIK kicserélve jó és kellő alakban talált meghatalmazásaikat,

A KÖVETKEZŐKBEN ÁLLAPODTAK MEG:

1. cikk

Társulás jön létre egyrészről a Közösség és tagállamai, másrészről Románia között. E társulás célja az, hogy

- megfelelő keretet teremtsen a felek közötti, szoros politikai kapcsolatok kialakításának lehetőségét biztosító politikai párbeszédhez,

- előmozdítsa a kereskedelem bővítését és a felek közötti kiegyensúlyozott gazdasági kapcsolatokat, és ily módon segítse Románia gazdasági fejlődését,

- megteremtse a gazdasági, társadalmi, pénzügyi és kulturális együttműködés alapját,

- támogassa Romániának a gazdaság fejlesztésére és a piacgazdaságra való áttérésre irányuló erőfeszítéseit, valamint demokratikus berendezkedéseinek megszilárdítását,

- megfelelő intézményeket hozzon létre a társulás hatékonnyá tételéhez,

- keretet adjon Románia fokozatos közösségi integrációjához. Ennek érdekében Románia a szükséges feltételek teljesítésén fog dolgozni.

I. CÍM

POLITIKAI PÁRBESZÉD

2. cikk

A felek között rendszeres politikai párbeszéd létesül, amelyet szándékukban áll fejleszteni és intenzívebbé tenni. A rendszeres politikai párbeszéd kiegészíti és megerősíti a Közösség és Románia közötti közeledést, támogatja a Romániában jelenleg végbemenő politikai és gazdasági változásokat, továbbá hozzájárul a szolidaritás új kötelékeinek és az együttműködés új formáinak kialakításához. A politikai párbeszéd:

- elősegíti Románia teljes integrációját a demokratikus nemzetek közösségébe és fokozatos közeledését a Közösséghez. Az e megállapodásban meghatározott gazdasági közeledés nagyobb mértékű politikai közeledéshez vezet majd,

- lehetővé teszi az álláspontok erősödő konvergenciáját a nemzetközi ügyek tekintetében és különösen azokban a kérdésekben, amelyek lényeges hatással lehetnek az egyik vagy a másik félre,

- hozzájárul a felek álláspontjának közelítéséhez biztonsági ügyekben, és fokozza a biztonságot és a stabilitást egész Európában.

3. cikk

(1) A felek megfelelő módon a legmagasabb politikai szinten tartanak konzultációkat.

(2) Miniszteri szinten a Társulási Tanácsban kerül sor a politikai párbeszédre. A Társulási Tanácsnak minden olyan ügyben hatásköre van, amelyet a felek a Társulási Tanács elé kívánnak terjeszteni.

4. cikk

A felek a politikai párbeszéd más eljárásait és mechanizmusait is megteremtik, nevezetesen a következő formákban:

- találkozók szervezésével magas rangú tisztviselők (politikai igazgatók) szintjén, egyrészről a román tisztségviselők, másrészről az Európai Közösségek Tanácsának Elnöksége és az Európai Közösségek Bizottsága között,

- a diplomáciai csatornák teljes körű kihasználásával,

- Románia bekapcsolásával azoknak az országoknak a csoportjába, amelyek rendszeres tájékoztatást kapnak az Európai Politikai Együttműködés keretében megvitatott kérdésekről, s amelyek információcserét folytatnak a 2. cikkben meghatározott célok megvalósításának érdekében,

- bármely egyéb módon, amely hozzájárulhat e politikai párbeszéd megszilárdításához, fejlesztéséhez és intenzívebbé tételéhez.

5. cikk

A parlamenti szintű politikai párbeszédre a Parlamenti Társulási Bizottság keretein belül kerül sor.

II. CÍM

ÁLTALÁNOS ELVEK

6. cikk

A Helsinki Záróokmányban és az új Európáról szóló párizsi chartában rögzített demokratikus alapelvek és emberi jogok, csakúgy, mint a piacgazdaság alapelveinek tiszteletben tartása irányadó a felek kül- és belpolitikájára, s azok e társulás lényeges elemét képezik.

7. cikk

(1) A társulás egy legfeljebb tízéves átmeneti időszakot foglal magában, amely két, elvileg öt évig tartó, egymást követő szakaszból áll. Az első szakasz a megállapodás hatálybalépésekor kezdődik.

(2) Szem előtt tartva, hogy a piacgazdasági elvek és a Közösség e megállapodáson keresztül nyújtott támogatása e társulás lényeges eleme, a Társulási Tanács a preambulumban meghatározott elvek alapján rendszeresen megvizsgálja a megállapodás végrehajtását és Románia haladását a gazdasági reformok terén.

(3) Az első szakasz lejártát megelőző tizenkét hónap folyamán a Társulási Tanács összeül, hogy döntsön a második szakaszba való átmenetről, valamint a második szakaszra irányadó rendelkezések esetleges módosításairól. Ennek során a Társulási Tanács figyelembe veszi a (2) bekezdésben említett vizsgálat eredményeit.

(4) Az (1) és (3) bekezdésben előirányzott két szakasz a III. címre nem alkalmazható.

III. CÍM

AZ ÁRUK SZABAD MOZGÁSA

8. cikk

(1) A Közösség és Románia, e megállapodás rendelkezéseivel összhangban, valamint az Általános Vám- és Kereskedelmi Egyezmény (GATT) előírásainak megfelelően, a 7. cikkben említett átmeneti időszak alatt fokozatosan, kölcsönös és kiegyenlített kötelezettségeken nyugvó szabadkereskedelmi területet hoz létre.

(2) A két fél közötti kereskedelemben az áruk osztályozására az áruk kombinált nómenklatúráját kell alkalmazni.

(3) Az egyes termékekre nézve az alapvám, amelyre az e megállapodásban előirányzott egymást követő vámcsökkentéseket alkalmazni kell, az a vámtétel, amelyet erga omnes ténylegesen alkalmaznak a megállapodás hatálybalépését megelőző napon.

(4) Amennyiben e megállapodás hatálybalépését követően bármilyen vámcsökkentést erga omnes alkalmaznak, úgy ezek a csökkentett vámtételek váltják fel a (3) bekezdésben említett alapvámokat a csökkentések alkalmazásának időpontjától kezdve.

(5) A Közösség és Románia közlik egymással alapvámtételeiket.

I. FEJEZET

Ipari termének

9. cikk

(1) E fejezet rendelkezéseit azokra a Közösségből és Romániából származó termékekre kell alkalmazni, amelyek a KombináltNómenklatúra 25-től 97-ig terjedő árucsoportjaiban szerepelnek, kivéve az I. mellékletben felsorolt termékeket.

(2) A 10–14. cikk rendelkezéseit nem kell alkalmazni a 16. és 17. cikkben említett termékekre.

10. cikk

(1) A megállapodás hatálybalépésének időpontjában el kell törölni a Közösségben a IIa., IIb. és a III. mellékletben nem szereplő, Romániából származó termékekre alkalmazott behozatali vámokat.

(2) Azokat a behozatali vámokat, amelyeket a Közösségben a Romániából származó, a IIa. mellékletben felsorolt termékekre alkalmaznak, fokozatosan kell eltörölni a következő ütemezés szerint:

- a megállapodás hatálybalépésének időpontjában valamennyi vámot az alapvám 50 %-ára kell csökkenteni,

- egy évvel a megállapodás hatálybalépése után a megmaradt vámokat el kell törölni.

Azokat a behozatali vámokat, amelyeket a Közösségben a IIb. mellékletben felsorolt, Romániából származó termékekre alkalmaznak, a megállapodás hatálybalépésétől kezdve évenként az alapvám 20 %-ának megfelelő csökkentéssel fokozatosan mérsékelni kell annak érdekében, hogy a megállapodás hatálybalépését követő negyedik év végére a vámok teljes mértékben megszűnjenek.

(3) A III. mellékletben felsorolt, Romániából származó termékekre az ott meghatározott feltételek szerint, fokozatosan növekvő közösségi éves vámkontingensek vagy vámplafonok keretei között a behozatali vámokat felfüggesztik annak érdekében, hogy legkésőbb az ötödik év végére a szóban forgó termékek behozatalára kirótt behozatali vámok teljes mértékben megszűnjenek.

Ezzel egyidejűleg, a kontingensek kimerülésekor vagy a vámplafon alá tartozó termékekre kivetett vámok újbóli bevezetésekor alkalmazandó behozatali vámokat a megállapodás hatálybalépésétől kezdve fokozatosan csökkenteni kell az alapvám 15 %-ával évente. Az ötödik év végére a megmaradt vámokat eltörlik.

(4) A Romániából származó termékek Közösségbe történő behozatalára vonatkozó mennyiségi korlátozásokat és az azokkal azonos hatású intézkedéseket a megállapodás hatálybalépésekor el kell törölni.

11. cikk

(1) A IV. mellékletben felsorolt, Közösségből származó termékekre Romániában alkalmazott behozatali vámokat a megállapodás hatálybalépésének időpontjában el kell törölni.

(2) Az V. mellékletben felsorolt, Közösségből származó termékekre Romániában alkalmazott behozatali vámokat fokozatosan csökkenteni kell a következő ütemezés szerint:

- a megállapodás hatálybalépésekor az alapvám 80 %-ára,

- a megállapodás hatálybalépését követő három év elteltével az alapvám 40 %-ára,

- a megállapodás hatálybalépését követő öt év elteltével az alapvám 0 %-ára.

(3) A VI. mellékletben felsorolt, Közösségből származó termékekre Romániában alkalmazott behozatali vámokat az e mellékletben előírt ütemezés szerint kell eltörölni.

(4) A IV., V. és VI. mellékletben felsoroltakon kívüli, Közösségből származó termékekre Romániában alkalmazott behozatali vámokat fokozatosan csökkenteni kell a következő ütemezés szerint:

- a megállapodás hatálybalépését követő három év elteltével az alapvám 80 %-ára,

- a megállapodás hatálybalépését követő öt év elteltével az alapvám 60 %-ára,

- a megállapodás hatálybalépését követő hat év elteltével az alapvám 50 %-ára,

- a megállapodás hatálybalépését követő hét év elteltével az alapvám 35 %-ára,

- a megállapodás hatálybalépését követő nyolc év elteltével az alapvám 20 %-ára,

- a megállapodás hatálybalépését követő kilenc év elteltével az alapvám 0 %-ára.

(5) A VII. mellékletben felsorolt, Közösségből származó termékeknél a román behozatali vámokat felfüggesztik a mellékletben előirányzott, fokozatosan növekedő éves kvóták keretén belül. A fent említett kvótákon felüli mennyiségeket terhelő behozatali vámokat a (4) bekezdésben említett ütemezés szerint kell fokozatosan leépíteni.

(6) Romániának a Közösségből származó termékek behozatalára vonatkozó mennyiségi korlátozásait a megállapodás hatálybalépésekor el kell törölni.

(7) Romániának a Közösségből származó termékek behozatalára vonatkozó mennyiségi korlátozásokkal azonos hatású intézkedéseit a megállapodás hatálybalépésekor el kell törölni, kivéve a VIII. mellékletben felsoroltakat, amelyeket az e mellékletben előírt ütemezés szerint kell eltörölni.

12. cikk

A behozatali vámok eltörlésére vonatkozó rendelkezéseket a fiskális vámokra is alkalmazni kell.

13. cikk

(1) A Közösség a Romániából származó behozatalát érintő, a behozatali vámokkal azonos hatású díjait a megállapodás hatálybalépésekor eltörli.

(2) Románia a Közösségből származó behozatalát érintő, a behozatali vámokkal azonos hatású díjakat a megállapodás hatálybalépésekor eltörli, kivéve a vámkezelés azon ad valorem 0,5 %-os díját, amelyet a következő ütemezés szerint törölnek el:

- a harmadik év végén a díjat ad valorem 0,25 %-ra kell csökkenteni,

- a díjat legkésőbb a megállapodás hatálybalépésétől számított ötödik év végéig teljes mértékben el kell törölni.

14. cikk

(1) A Közösség és Románia egymás között legkésőbb a megállapodás hatálybalépését követő ötödik év végére fokozatosan eltöröl minden kiviteli vámot és azzal azonos hatású díjat.

(2) A megállapodás hatálybalépésekor a Közösség eltörli a Romániába irányuló kivitelre vonatkozó összes mennyiségi korlátozást és azzal azonos hatású intézkedést.

(3) A megállapodás hatálybalépésekor Románia eltörli a Közösségbe irányuló kivitelre vonatkozó mennyiségi korlátozásokat és az azokkal azonos hatású intézkedéseket, kivéve a IX. mellékeltben felsorolt korlátozásokat, amelyeket legkésőbb a megállapodás hatálybalépésétől számított ötödik év végéig fokozatosan csökkent, majd eltöröl.

15. cikk

A felek kijelentik, hogy készek az egymással folytatott kereskedelemben alkalmazott vámokat a 10. és 11. cikkben előirányzottnál gyorsabban csökkenteni, ha általános gazdasági helyzetük és az érintett gazdasági ágazat helyzete ezt lehetővé teszi.

A Társulási Tanács ebből a célból ajánlásokat tehet.

16. cikk

Az 1. jegyzőkönyv meghatározza az ott említett textiltermékekre alkalmazandó rendelkezéseket.

17. cikk

A 2. jegyzőkönyv meghatározza az Európai Szén- és Acélközösséget létrehozó szerződés hatálya alá tartozó termékekre alkalmazandó rendelkezéseket.

18. cikk

(1) E fejezet rendelkezései nem zárják ki azt, hogy a Közösség a X. mellékletben felsorolt, Romániából származó termékekre vonatkozó vámokban mezőgazdasági alkotóelemet tartson fenn.

(2) E fejezet rendelkezései nem zárják ki azt, hogy Románia a X. mellékletben felsorolt, Közösségből származó termékekre vonatkozó vámoknál mezőgazdasági alkotóelemet vezessen be.

II. FEJEZET

Mezőgazdaság

19. cikk

(1) E fejezet rendelkezéseit a Közösségből és a Romániából származó mezőgazdasági termékekre kell alkalmazni.

(2) "Mezőgazdasági termékek" azok a termékek, amelyeket a Kombinált Nómenklatúra 1-től 24-ig terjedő árucsoportjai tartalmaznak, továbbá az I. mellékletben szereplő termékek, kivéve a 3687/91/EGK rendeletben meghatározott halászati termékeket.

20. cikk

A 3. jegyzőkönyv meghatározza az ott felsorolt feldolgozott mezőgazdasági termékek kereskedelmi szabályozását.

21. cikk

(1) A Közösség a megállapodás hatálybalépésekor eltörli azokat a Romániából származó mezőgazdasági termékek behozatalára vonatkozó mennyiségi korlátozásokat, amelyeket a megállapodás aláírásakor a 3420/83/EGK tanácsi rendelet érvényes formája alapján fenntart.

(2) A megállapodás hatálybalépésének időpontjában a XIa. és XIb. mellékletben felsorolt, Romániából származó mezőgazdasági termékek lefölözését a közösségi kontingensek keretében, illetve az azokra alkalmazott vámot – az e mellékletekben előírt feltételek szerint – csökkenteni kell.

(3) A megállapodás hatálybalépésének időpontjában Románia eltörli a Közösségből származó mezőgazdasági termékek behozatalára vonatkozó mennyiségi korlátozásokat.

(4) A Közösség és Románia összehangolt és kölcsönös alapon a XIIa., XIIb. és XIII. mellékletben említett engedményeket az ott meghatározott feltételek szerint nyújtja egymásnak.

(5) A Közösség és Románia – figyelembe véve a mezőgazdasági termékek egymás közötti kereskedelmének mennyiségét, e termékek különleges érzékenységét, a Közösség közös agrárpolitikájának szabályait, a mezőgazdaság Románia gazdaságában betöltött szerepét, valamint az Általános Vám- és Kereskedelmi Egyezmény keretében folytatott többoldalú kereskedelmi tárgyalások következményeit – a Társulási Tanácsban termékenként, rendszeres és kölcsönös alapon megvizsgálja, hogy van-e lehetőség további engedmények nyújtására.

(6) Figyelembe véve azt, hogy a Közösség és Románia agrárpolitikája között egyre nagyobb összehangoltságra van szükség, továbbá tekintettel Románia célkitűzésére, hogy a Közösség tagjává váljon, a két fél rendszeres konzultációkat folytat a Társulási Tanácsban politikájuk stratégiájáról és gyakorlati kérdéseiről.

22. cikk

E megállapodás egyéb rendelkezései, különösen a 31. cikk sérelme nélkül, amennyiben – figyelembe véve a mezőgazdasági piacok különleges érzékenységét – valamelyik fél területéről származó olyan termék behozatala, amelyre a 21. cikk alapján engedményt adtak, komoly zavarokat okoz a piacokon a másik fél területén, úgy a felek a megfelelő megoldás megtalálása érdekében azonnal konzultációkat kezdenek. Addig, amíg a felek a megoldást megtalálják, az érintett fél meghozhatja az általa szükségesnek tartott intézkedéseket.

III. FEJEZET

Halászat

23. cikk

E fejezet rendelkezéseit azokra a Közösségből és Romániából származó halászati termékekre kell alkalmazni, amelyek a halászati termék közös piacszervezéséről szóló 3687/91/EGK rendelet alá tartoznak.

24. cikk

(1) A Közösség és Románia összehangolt és kölcsönös alapon biztosítja egymásnak a XIV. és XV. mellékletben felsorolt engedményeket, az ott meghatározott feltételek szerint. A 21. cikk (5) bekezdésének rendelkezéseit értelemszerűen a halászati termékekre is alkalmazni kell.

(2) A Társulási Tanács megvizsgálja annak lehetőségét, hogy a felek megállapodást kössenek a halászati termékekről, amennyiben az ehhez szükséges feltételek azt megengedik.

IV. FEJEZET

Közös rendelkezések

25. cikk

E fejezet rendelkezéseit valamennyi termék kereskedelmére kell alkalmazni, kivéve ha itt, vagy az 1., a 2. vagy a 3. jegyzőkönyvben eltérő rendelkezés van.

26. cikk

(1) A megállapodás hatálybalépésétől kezdve a Közösség és Románia közötti kereskedelemben a kivitelre vagy a behozatalra új vámot vagy azzal azonos hatású díjat nem vezetnek be, és a már alkalmazott vámokat, illetve díjakat nem növelik.

(2) A megállapodás hatálybalépésétől kezdve a Közösség és Románia közötti kereskedelemben a kivitelre vagy a behozatalra új mennyiségi korlátozást vagy azzal azonos hatású intézkedést nem vezetnek be, és a már meglevő korlátozásokat illetőleg intézkedéseket nem szigorítják.

(3) Legkésőbb a megállapodás hatálybalépésének időpontjában el kell törölni a Románia által a kivitelre vagy a behozatalra – a tárgyalások megkezdése után – bevezetett minden új vámot, vagy azzal azonos hatású díjat, illetve ezek emelését, továbbá minden új mennyiségi korlátozást vagy azzal azonos hatású díjat, valamint ezek emelését.

(4) A 21. cikk alapján nyújtott engedmények sérelme nélkül, ennek a cikknek az (1) és (2) bekezdésében foglalt rendelkezések semmiben sem korlátozzák Románia és a Közösség agrárpolitikájának folytatását és azt, hogy a felek e politikák alapján intézkedéseket hozzanak.

27. cikk

(1) A két fél tartózkodik minden olyan belső pénzügyi természetű intézkedéstől vagy gyakorlattól, amely közvetlenül vagy közvetett módon megkülönböztetést jelent az egyik fél termékei és a másik fél területéről származó hasonló termékek között.

(2) A két fél egyikének területére kivitt termékek után a belső adókat nem lehet nagyobb mértékben visszatéríteni, mint az azokra kivetett közvetlen és közvetett adók összege.

28. cikk

(1) E megállapodás nem zárja ki azt, hogy a felek vámuniókat, szabadkereskedelmi övezeteket vagy határ menti szabályozást tartsanak fenn vagy hozzanak létre, kivéve ha azok megváltoztatják az e megállapodás által előírt kereskedelmi szabályozást.

(2) Az ilyen vámuniókat vagy szabadkereskedelmi övezeteket létrehozó megállapodásokról, valamint – valamelyik fél kérelmére – harmadik országok irányában alkalmazott kereskedelempolitikájukkal összefüggő más fontosabb kérdésekről a felek a Társulási Tanácsban konzultációkat tartanak. Konzultációkra kerül sor különösen abban az esetben, ha harmadik ország csatlakozik a Közösséghez, hogy a Közösség és Románia e megállapodásban kifejezett kölcsönös érdekeit figyelembe vehessék.

29. cikk

Románia vámemelések formájában olyan korlátozott időtartamú, rendkívüli intézkedéseket hozhat, amelyek eltérnek a 11. cikkben és a 26. cikk (1) bekezdésében foglalt rendelkezésektől.

Ezek az intézkedések csak születő iparágakra vagy szerkezetátalakítás alatt álló bizonyos ágazatokra vagy olyan ágazatokra vonatkozhatnak, amelyek komoly nehézségekkel néznek szembe, különösen, ha ezek a nehézségek fontos társadalmi problémákat idéznek elő.

Azok a Közösségből származó termékekre Romániában alkalmazandó behozatali vámok, amelyeket ezekkel az intézkedésekkel vezetnek be, nem haladhatják meg az ad valorem 25 %-ot, és a Közösségből származó termékekre nézve továbbra is preferenciális elemet kell tartalmazniuk. Az ezen intézkedésekkel érintett termékek behozatalának teljes értéke nem haladhatja meg a Közösségből származó, az I. fejezet szerint meghatározott ipari behozatal 15 %-át, annak az utolsó évnek alapján számítva, amelyre nézve statisztikai adatok állnak rendelkezésre.

Ezeket az intézkedéseket legfeljebb öt évig kell alkalmazni, kivéve ha a Társulási Tanács ennél hosszabb időszakot engedélyez. Alkalmazásukat legkésőbb az átmeneti időszak lejártakor kell megszüntetni.

Nem lehet ilyen intézkedést bevezetni valamely termék tekintetében, ha több mint három év telt el azóta, hogy az adott termékre vonatkozó valamennyi vámot és mennyiségi korlátozást, valamint az ezekkel azonos hatású díjakat és intézkedéseket felszámolták.

Románia tájékoztatja a Társulási Tanácsot azokról a kivételes intézkedésekről, amelyeket meghozni szándékozik, és – a Közösség kérelmére – ezekről az intézkedésekről és az általuk érintett ágazatokról még bevezetésük előtt konzultációkat folytatnak a Társulási Tanácsban. Ilyen intézkedések meghozatala esetén Románia a Társulási Tanács rendelkezésére bocsátja az e cikk alapján bevezetett vámok felszámolásának menetrendjét. Ez a menetrend egyenlő éves ütemezésben írja elő a vámok fokozatos megszüntetését, ami legkésőbb a bevezetésüket követő két év múlva kezdődik meg. A Társulási Tanács ettől eltérő menetrendet is megállapíthat.

30. cikk

Ha valamelyik fél úgy véli, hogy a másik féllel folytatott kereskedelemben az Általános Vám- és Kereskedelmi Egyezmény VI. cikke értelmében dömpingre kerül sor, e gyakorlat ellen az Általános Vám- és Kereskedelmi Egyezmény VI. cikkének alkalmazásával kapcsolatos megállapodással, a vonatkozó belső jogszabályokkal, valamint a 34. cikkben meghatározott feltételekkel és eljárásokkal összhangban megfelelő intézkedéseket hozhat.

31. cikk

Ha valamely terméket olyan megnövekedett mennyiségben és olyan feltételek mellett hoznak be, hogy az

- komoly kárt okoz a hasonló vagy azzal közvetlenül versenyző termékek nemzeti termelőinek az egyik fél területén, vagy azzal fenyeget, vagy

- a gazdaság bármely ágazatában komoly zavarokat vagy olyan nehézségeket okoz, amelyek valamely régió gazdasági helyzetének komoly romlását idézhetik elő, vagy ilyen zavarok vagy nehézségek okozásával fenyeget,

a Közösség vagy Románia – amelyik érintett – a 34. cikkben megállapított feltételekkel és eljárásokkal összhangban megfelelő intézkedéseket hozhat.

32. cikk

Abban az esetben, ha a 14. és a 26. cikk rendelkezéseinek betartása:

i. olyan harmadik országba történő újrakivitelhez vezet, amellyel szemben az exportáló fél az érintett termékre nézve mennyiségi kiviteli korlátozást, kiviteli vámot vagy ezekkel azonos hatású intézkedéseket tart fenn;

vagy

ii. az exportáló fél számára valamely alapvetően szükséges termék komoly hiányát idézi elő vagy azzal fenyeget,

és akkor, ha a fent említett helyzetek az exportáló fél számára jelentős nehézségeket idéznek vagy idézhetnek elő, úgy ez a fél a 34. cikkben megállapított feltételekkel és eljárásokkal összhangban megfelelő intézkedéseket hozhat. Ezeknek az intézkedéseknek megkülönböztetéstől mentesnek kell lenniük, és azokat fel kell számolni, ha a körülmények már nem indokolják fenntartásukat.

33. cikk

A tagállamok és Románia minden kereskedelmi jellegű állami monopóliumot fokozatosan kiigazítanak oly módon, hogy a megállapodás hatálybalépését követő ötödik év végére az áruk beszerzési és forgalmazási feltételeire vonatkozóan a tagállamok és Románia állampolgárai között ne álljon fenn megkülönböztetés. A Társulási Tanácsot tájékoztatni kell az e célkitűzés végrehajtása érdekében hozott intézkedésekről.

34. cikk

(1) Abban az esetben, ha a Közösség vagy Románia azon termékek behozatalát, amelyek alkalmasak a 31. cikkben felsorolt nehézségek előidézésére, olyan adminisztratív eljárásnak veti alá, amelynek célja a kereskedelmi forgalom irányáról való gyors tájékozódás, erről a másik felet tájékoztatja.

(2) A 30., 31. és 32. cikkben meghatározott esetekben az ott előírt intézkedések meghozatalát megelőzően, a (3) bekezdés d) pontja által érintett esetekben pedig amint lehetséges, a Közösség vagy Románia – az adott esetnek megfelelően – mind a két fél számára elfogadható megoldás keresése érdekében minden lényeges információt megad a Társulási Tanácsnak.

Az intézkedések megválasztása terén elsőbbséget kell adni azoknak, amelyek a legkevésbé zavarják e megállapodás érvényesülését.

A védintézkedésekről azonnal értesíteni kell a Társulási Tanácsot, és azokról e testületben rendszeres konzultációkat kell folytatni, különösen abból a célból, hogy megállapítsák felszámolásuk menetrendjét, amint a körülmények ezt lehetővé teszik.

(3) A (2) bekezdés végrehajtására a következő rendelkezéseket kell alkalmazni:

a) ami a 31. cikket illeti, az e cikkben említett helyzetből eredő nehézségeket vizsgálat céljából a Társulási Tanács elé kell terjeszteni, amely bármely döntést meghozhat ezen nehézségek megszüntetésére.

Ha az ügy előterjesztésétől számított 30 napon belül a Társulási Tanács vagy az exportáló fél nem hozott döntést a nehézségek megszüntetésére, vagy nem született más kielégítő megoldás, úgy az importáló fél megfelelő intézkedéseket hozhat a probléma orvoslására. Ezek az intézkedések nem terjedhetnek túl azon a mértéken, ami a keletkezett nehézségek orvoslásához szükséges;

b) ami a 30. cikket illeti, amint az importáló fél hatóságai a vizsgálatot megkezdték, a Társulási Tanácsot a dömpingügyről tájékoztatni kell. Ha a Társulási Tanács elé történt előterjesztésétől számított 30 napon belül nem vetettek véget a dömpingnek, vagy nem született más kielégítő megoldás, a probléma orvoslására az importáló fél megfelelő intézkedéseket hozhat;

c) ami a 32. cikket illeti, az e cikkben említett helyzetekből származó nehézségeket vizsgálatra a Társulási Tanács elé kell terjeszteni.

A Társulási Tanács a nehézségek megszüntetéséhez szükséges bármely döntést meghozhat. Ha az ügy előterjesztésétől számított 30 napon belül nem hozott döntést, az exportáló fél az érintett termék kivitelére vonatkozóan megfelelő intézkedéseket tehet;

d) ha azonnali cselekvést igénylő rendkívüli körülmények az előzetes tájékoztatást vagy vizsgálatot lehetetlenné teszik, a Közösség vagy Románia – amelyik érintett – a 30., 31. és 32. cikkben meghatározott helyzetekben azonnal a helyzet kezeléséhez feltétlenül szükséges ideiglenes óvintézkedéseket alkalmazhat, tájékoztatva arról a Társulási Tanácsot.

35. cikk

Az e megállapodásban előirányzott vámkedvezmények alkalmazásához a származásra vonatkozó szabályokat a 4. jegyzőkönyv határozza meg.

36. cikk

E megállapodás nem zárja ki a behozatalra, a kivitelre vagy a tranzitárukra vonatkozó olyan tilalmakat vagy korlátozásokat, amelyeket a közerkölcs, a közrend, a közbiztonság; az emberek, az állatok és növények egészségének és életének védelme; a természeti erőforrások védelme; a művészi, történelmi és régészeti értéket képviselő nemzeti kincsek védelme vagy a szellemi, az ipari és a kereskedelmi tulajdon védelme vagy az aranyra és ezüstre vonatkozó szabályok indokolnak. Ezek a tilalmak vagy korlátozások azonban nem lehetnek az önkényes megkülönböztetés vagy a felek közötti kereskedelem rejtett korlátozásának eszközei.

37. cikk

Az 5. jegyzőkönyv meghatározza azokat a különleges rendelkezéseket, amelyeket egyrészről Románia, másrészről Spanyolország és Portugália közötti kereskedelemre kell alkalmazni.

IV. CÍM

A MUNKAVÁLLALÓK MOZGÁSA, LETELEPEDÉS, SZOLGÁLTATÁSOK NYÚJTÁSA

I. FEJEZET

A munkavállalók szabad mózgasa

38. cikk

(1) Az egyes tagállamokban alkalmazandó feltételekre és módozatokra figyelemmel:

- a valamely tagállam területén törvényesen alkalmazott román állampolgárságú munkavállalók részére a munkakörülmények, a javadalmazás vagy az elbocsátás tekintetében biztosított elbánás az adott tagállam saját állampolgáraihoz viszonyítva mentes az állampolgárságon alapuló bármilyen megkülönböztetéstől,

- a valamely tagállam területén törvényesen alkalmazott munkavállaló törvényesen ott tartózkodó házastársa és gyermekei a munkavállaló engedélyezett alkalmazásának időtartama alatt az adott tagállam munkaerőpiacára beléphetnek, kivéve az idénymunkásokat, valamint a 42. cikk szerinti kétoldalú megállapodások alapján érkező munkavállalókat, kivéve ha ezek a megállapodások másként rendelkeznek.

(2) Románia – az ebben az országban alkalmazandó feltételekre és módozatokra is figyelemmel – biztosítja az (1) bekezdésben ismertetett elbánást azoknak a területén törvényesen alkalmazott munkavállalóknak, akik valamelyik tagállam állampolgárai, továbbá azok törvényesen ott tartózkodó házastársainak és gyermekeinek.

39. cikk

(1) A tagállamok területén törvényesen alkalmazott román állampolgárságú munkavállalókra, valamint törvényesen ott tartózkodó családtagjaikra vonatkozó társadalombiztosítási rendszerek összehangolása érdekében, és a tagállamokban alkalmazandó feltételek és módozatok szerint:

- a különböző tagállamokban az ilyen munkavállalók által eltöltött valamennyi biztosítási, alkalmazási és tartózkodási időt összeadják az ilyen munkavállalókat és családtagjaikat öregség, munkaképtelenség vagy halál címén megillető nyugdíjak és járadékok megállapítása, valamint az orvosi ellátás céljából,

- az öregség, halál, üzemi baleset vagy foglalkozási betegség, valamint az ezekből eredő munkaképtelenség címén fizetendő nyugdíjak és járadékok – kivéve a járulékfizetéshez nem kötött juttatásokat – az adós tagállam vagy tagállamok jogszabályai alapján alkalmazott árfolyamon szabadon átutalhatók,

- a szóban forgó munkavállalókat a fentiekben meghatározott családtagjaik után családi támogatás illeti meg.

(2) Románia az (1) bekezdés második és harmadik francia bekezdésében meghatározotthoz hasonló elbánást biztosít a területén törvényesen alkalmazott olyan munkavállalóknak, akik valamelyik tagállam állampolgárai, valamint azok törvényesen ott tartózkodó családtagjainak.

40. cikk

(1) A Társulási Tanács határozat útján megfelelő rendelkezéseket hoz a 39. cikkben megállapított célkitűzés végrehajtására.

(2) A Társulási Tanács határozat útján részletes szabályokat állapít meg olyan közigazgatási együttműködés céljából, amely az (1) bekezdésben említett rendelkezések alkalmazásához megadja a szükséges igazgatási és ellenőrzési garanciákat.

41. cikk

A Társulási Tanács által a 40. cikkel összhangban meghozott rendelkezések nem érintik Románia és a tagállamok közötti kétoldalú megállapodásokból eredő jogokat és kötelezettségeket, ha ezek a megállapodások kedvezőbb elbánást írnak elő Románia vagy a tagállamok állampolgárai részére.

42. cikk

(1) Figyelembe véve a tagállam munkaerőpiacának helyzetét, és az adott tagállamokban a munkavállalók mozgása terén érvényes szabályok tiszteletben tartására, és az adott tagállam jogszabályaira is figyelemmel:

- a tagállamok által, kétoldalú megállapodások alapján román munkavállalók alkalmazására vonatkozóan nyújtott jelenlegi lehetőségeket meg kell őrizni és lehetőség szerint javítani kell,

- a többi tagállam jóindulatúan megvizsgálja hasonló megállapodások megkötésének a lehetőségét.

(2) A Társulási Tanács a tagállamokban hatályban lévő szabályokkal és eljárásokkal összhangban és figyelembe véve a tagállamok és a Közösség munkaerő-piaci helyzetét, megvizsgálja a fenti lehetőségek további javítását, ideértve a szakképzés elérhetőségére vonatkozó lehetőségeket is.

43. cikk

A 7. cikkben említett második szakasz folyamán vagy annál korábban, ha ilyen döntést hoznak, a Társulási Tanács – figyelembe véve többek között Románia társadalmi és gazdasági helyzetét, kívánalmait, valamint a Közösség foglalkoztatási helyzetét – megvizsgálja a munkaerőmozgás javításának további módjait. A Társulási Tanács ebből a célból ajánlásokat tesz.

44. cikk

Annak érdekében, hogy elősegítsék a Romániában végbemenő gazdasági szerkezetváltásból adódó munkaerő-átszervezést, a Közösség technikai segítséget nyújt egy megfelelő társadalombiztosítási rendszer kiépítéséhez Romániában, amint ezt a 89. cikk meghatározza.

II. FEJEZET

Letelepedés

45. cikk

(1) A tagállamok mindegyike a megállapodás hatálybalépésétől kezdve olyan elbánást nyújt a román társaságok és állampolgárok letelepedéséhez, valamint a területükön letelepedett román társaságok és állampolgárok tevékenységéhez, amely nem kedvezőtlenebb a saját társaságaikat és állampolgáraikat megillető elbánásnál, kivéve a XVI. mellékletben meghatározott területeket.

(2) Az (3) bekezdés sérelme nélkül, a megállapodás hatálybalépésétől kezdve Románia olyan elbánást biztosít a közösségi társaságok és állampolgárok letelepedéséhez, valamint a területén letelepedett közösségi társaságok és állampolgárok tevékenységéhez, amely nem kedvezőtlenebb a saját társaságait és állampolgárait megillető elbánásnál, kivéve a XVII. mellékletben meghatározott szakterületeket. Ha a megállapodás hatálybalépésének időpontjában hatályos törvények és rendeletek ilyen elbánást nem tesznek lehetővé a közösségi társaságok és állampolgárok számára Romániában folytatandó bizonyos gazdasági tevékenységek esetében, Románia módosítja e törvényeket és rendeleteket, hogy ezt az elbánást legkésőbb a megállapodás hatálybalépésétől számított ötödik év végén biztosítani tudja.

(3) A XVIII. mellékletben felsorolt szakterületek és ügyek esetében – kivéve az 1991. évi XXXIII. törvényben említett banktevékenységeket – Románia fokozatosan, illetve legkésőbb a 7. cikkben említett átmeneti időszak végéig olyan elbánást biztosít a közösségi társaságok és állampolgárok letelepedéséhez, amely nem kedvezőtlenebb annál, amilyen saját állampolgárait és társaságait megilleti. A fenti banktevékenységekre nézve a nemzeti elbánást legkésőbb a megállapodás hatálybalépésétől számított ötödik év végéig lehet biztosítani.

(4) Románia a (2) és (3) bekezdésben említett átmeneti időszakok alatt nem hoz olyan új rendelkezést vagy intézkedést, amely a közösségi társaságoknak és állampolgároknak a területén való letelepedését és tevékenységét illetően saját társaságaihoz és állampolgáraihoz viszonyítva megkülönböztetést vezet be.

(5) A megállapodás alkalmazásában:

a) "letelepedés"

i. az állampolgárokat megillető jog gazdasági tevékenység önálló vállalkozóként történő megkezdésére és folytatására, vállalkozások, különösen olyan társaságok alapítására, amelyeket ténylegesen ellenőriznek. Az állampolgárok önálló vállalkozása nem terjed ki a másik fél munkaerőpiacán való munkakeresésre vagy munkavállalásra, valamint nem jogosít fel arra, hogy a kérdéses személy a másik fél munkaerőpiacára belépjen. E fejezet rendelkezései nem alkalmazhatók azokra, akik nem kizárólag önálló vállalkozók;

ii. a társaságokat megillető jog arra, hogy leányvállalatok, fióktelepek és képviseletek létesítése és vezetése révén különböző gazdasági tevékenységeket kezdjenek és folytassanak;

b) valamely társaság "leányvállalata" olyan társaság, amelyet az előbbi társaság ténylegesen irányít;

c) a "gazdasági tevékenységek" magukban foglalják különösen az ipari, a kereskedelmi és kézműipari tevékenységeket, valamint a szabadfoglalkozású tevékenységeket.

(6) A Társulási Tanács rendszeresen megvizsgálja a nemzeti elbánás biztosítása felgyorsításának lehetőségét a XVIII. mellékletben említett ágazatokban, valamint azt hogy a XVI. és a XVII. mellékletben felsorolt területeket és ügyeket nem lehet-e e cikk (1), (2), (3) és (4) bekezdésének a hatálya alá vonni. A Társulási Tanács határozataival ezeket a mellékleteket módosítani lehet.

A (2) és (3) bekezdésben említett átmeneti időszak lejártát követően, ha ez szükségesnek bizonyul, a Társulási Tanács Románia kérelmére kivételesen, korlátozott időre meghosszabbíthatja egyes szakterületekre és ügyekre nézve az átmeneti időszak időtartamát.

(7) E cikk rendelkezéseinek sérelme nélkül, a Románia területén letelepedett közösségi társaságoknak a megállapodás hatálybalépésétől kezdve joguk van arra, hogy ingatlant szerezzenek, használjanak, béreljenek és eladjanak, valamint az állami tulajdon tekintetében, termőföldet és erdőt béreljenek, ha ez közvetlenül szükséges annak a gazdasági tevékenységnek a folytatásához, amely alapján letelepedtek. Ez a jog nem terjed ki az adásvételi és ügynöki tevékenység céljából történő letelepedésre ingatlanok és természeti erőforrások tekintetében.

Románia ezeket a jogokat a közösségi társaságok Romániában letelepedett fióktelepeinek és képviseleteinek legkésőbb a megállapodás hatálybalépésétől számított ötödik év végéig biztosítja.

Románia ezeket a jogokat a Romániában önálló vállalkozóként letelepedett közösségi állampolgároknak legkésőbb a 7. cikkben említett átmeneti időszak végéig biztosítja.

46. cikk

(1) A 45. cikk rendelkezéseire is figyelemmel, a XVIII. mellékletben meghatározott pénzügyi szolgáltatások kivételével, mindegyik fél szabályozhatja a társaságok és állampolgárok letelepedését és tevékenységét területén, amennyiben ezek a szabályok saját társaságaihoz és állampolgáraihoz viszonyítva nem tesznek megkülönböztetést a másik fél társaságaival és állampolgáraival szemben.

(2) A XVIII. mellékletben meghatározott pénzügyi szolgáltatások tekintetében a megállapodás nem sérti a felek azon jogát, hogy olyan intézkedéseket hozzanak, amelyek szükségesek a fél monetáris politikájának folytatásához, vagy prudenciális megfontolásból a befektetők, számlatulajdonosok, biztosítottak vagy más olyan személyek védelméhez, akikkel szemben letéteményesi kötelezettség áll fenn, vagy pedig a pénzügyi rendszer stabilitásának és egészséges működésének biztosítására. Ezek az intézkedések az egyik fél saját társaságaihoz és állampolgáraihoz viszonyítva nem tesznek állampolgárságon alapuló megkülönböztetést a másik fél társaságaival és állampolgáraival szemben.

47. cikk

Annak érdekében, hogy megkönnyítsék a közösségi és a román állampolgárok számára, hogy Romániában és a Közösségben szabályozott szakmai tevékenységet kezdjenek és folytassanak, a Társulási Tanács megvizsgálja, hogy milyen lépéseket kell tenni a szakképzettségek kölcsönös elismerésének biztosítására. A Társulási Tanács e célból minden szükséges intézkedést meghozhat.

48. cikk

A 46. cikk rendelkezései nem zárják ki azt, hogy valamelyik fél a területén a másik fél be nem jegyzett társaságai fióktelepeinek és képviseleteinek letelepedését és működését illetően olyan különleges szabályokat alkalmazzon, amelyeket e fióktelepek, illetve képviseletek és a területén bejegyzett társaságok fióktelepei, illetve képviseletei között meglevő jogi és technikai különbségek, vagy pedig pénzügyi szolgáltatásokat illető prudenciális megfontolások indokolnak. Az elbánásban megmutatkozó különbség nem haladja meg azt a mértéket, amely az említett jogi és technikai különbségek, vagy a XVIII. mellékletben megjelölt pénzügyi szolgáltatásokat érintő prudenciális megfontolások miatt feltétlenül szükséges.

49. cikk

(1) E megállapodás alkalmazásában a "közösségi társaság", illetve a "román társaság" olyan társaság vagy cég, amelyet valamelyik tagállam, illetve Románia törvényeivel összhangban hoztak létre, és amelynek létesítő okirat szerinti székhelye, központi ügyvezetése vagy üzleti tevékenységének fő helye a Közösség, illetve Románia területén van. Ha azonban valamelyik tagállam vagy Románia törvényeivel összhangban létrehozott társaságnak vagy cégnek csak létesítő okirat szerinti székhelye van a Közösség, illetve Románia területén, az ilyen társaság vagy cég tevékenységének valódi és folyamatos kapcsolatban kell állnia valamelyik tagállam, illetve Románia gazdaságával.

(2) A nemzetközi tengeri hajózást illetően az e fejezetben és az ennek a címnek a III. fejezetében foglalt rendelkezéseknek szintén kedvezményezettjei a tagállamok vagy Románia, a Közösségen illetve Románián kívül letelepedett állampolgára vagy hajózási társasága, amely valamely tagállam vagy Románia állampolgárainak az ellenőrzése alatt áll, ha hajóit ebben a tagállamban vagy Romániában, annak jogszabályaival összhangban lajstromozták.

(3) A megállapodás szempontjából közösségi vagy román állampolgár az a természetes személy, aki valamely tagállam vagy Románia állampolgára.

(4) E megállapodás rendelkezései nem sérthetik a felek azon intézkedéseinek alkalmazását, amelyek szükségesek annak megakadályozására, hogy a piacához való hozzáférést korlátozó intézkedéseit harmadik ország irányába a megállapodás rendelkezései révén kijátsszák.

50. cikk

E megállapodás alkalmazásában "pénzügyi szolgáltatások" a XVIII. mellékletben meghatározott tevékenységek. A Társulási Tanács kibővítheti vagy módosíthatja a XVIII. melléklet hatályát.

51. cikk

A megállapodás hatálybalépésétől számított első öt év folyamán Románia a közösségi társaságok és állampolgárok letelepedését illetően e fejezet rendelkezéseitől eltérő intézkedéseket vezethet be, ha egyes iparágak:

- szerkezetátalakítás alatt állnak, vagy

- komoly nehézségekkel néznek szembe, különösen ha ezek Romániában komoly szociális problémákat idéznek elő, vagy

- román társaságok vagy állampolgárok egy adott iparágban meglevő teljes piaci részesedésének a megszűnésével vagy erőteljes csökkenésével néznek szembe, vagy

- Romániában újonnan vannak kialakulóban.

Ezek az intézkedések:

i. legkésőbb e megállapodás hatálybalépésétől számított ötödik évet követő második év végéig alkalmazandók; és

ii. ésszerűek és szükségesek a helyzet orvosolásához; és

iii. csak olyan romániai letelepedésekre vonatkoznak, amelyeket ezeknek az intézkedéseknek a hatálybalépését követően hoznak létre, és amelyek nem vezetnek be megkülönböztetést az adott intézkedés bevezetésekor Romániában már letelepedett közösségi társaságok és állampolgárok tevékenységét illetően a román társaságokhoz és állampolgárokhoz viszonyítva.

A Társulási Tanács Románia kérelmére kivételesen – amennyiben erre igény merül fel – a 7. cikkben említett átmeneti időszakot meg nem haladó korlátozott időtartammal meghosszabbíthatja egy adott ágazat esetében a fenti i. pontban említett időszakot.

Ezeknek az intézkedéseknek a kialakítása és alkalmazása során Románia a közösségi társaságokat és állampolgárokat lehetőség szerint kedvezményes, de legalább olyan elbánásban részesíti, amely a harmadik ország társaságainak vagy állampolgárainak biztosított elbánásnál nem kedvezőtlenebb.

Ezeknek az intézkedéseknek a bevezetése előtt Románia a Társulási Tanáccsal konzultációkat folytat, és nem lépteti hatályba azokat, amíg egy hónap nem telik el attól számítva, hogy a Társulási Tanácsot a bevezetendő konkrét intézkedésekről tájékoztatja, kivéve ha helyrehozhatatlan kár veszélye sürgős intézkedések meghozatalát teszi szükségessé, amely esetben Románia a Társulási Tanáccsal rögtön az intézkedések bevezetése után konzultációkat folytat.

A megállapodás hatálybalépésétől számított ötödik év lejártával Románia csak a Társulási Tanács felhatalmazásával és az általa meghatározott feltételek mellett vezethet be ilyen intézkedéseket.

52. cikk

(1) E fejezet rendelkezéseit nem kell alkalmazni a légi közlekedési, a belvízi hajózási és a tengeri kabotázs szolgáltatásokra.

(2) A Társulási Tanács ajánlásokat tehet a letelepedés és a tevékenységek folytatásának javítására az (1) bekezdésben említett területeken.

53. cikk

(1) E cím I. fejezetének sérelme nélkül, a Románia és a Közösség által nyújtott letelepedési jogok kedvezményezettjei jogosultak arra, hogy a fogadó ország jogszabályaival összhangban, Románia és a Közösség területén, saját alkalmazásban vagy leányvállalataik alkalmazásában olyan személyeket foglalkoztassanak, akik a Közösség tagállamainak illetve Romániának az állampolgárai, amennyiben ezek az alkalmazottak ennek a cikknek a (2) bekezdése szerint kulcsfontosságú személyzetnek minősülnek, és őket kizárólag ezek a kedvezményezettek vagy ezek leányvállalatai alkalmazzák. Ezeknek az alkalmazottaknak a tartózkodási és munkavállalási engedélyei csak az ilyen alkalmazás időtartamára szólnak.

(2) A letelepedési jog kedvezményezettjei, a továbbiakban:

"szervezet" kulcsfontosságú személyzetének minősülnek:

a) valamely szervezet vezető beosztású alkalmazottjai, akik a szervezet igazgatásának elsődleges irányítói, és akiket elviekben az üzleti vállalkozás igazgatótanácsa vagy részvényesei felügyelnek vagy irányítanak, akik feladatai:

- irányítani a szervezetet, vagy annak egy szervezeti egységét, vagy alegységét,

- felügyelni és ellenőrizni más felügyeleti, szakmai vagy igazgatási tevékenységet végző alkalmazottak munkáját,

- személyes hatáskörük alapján alkalmazottakat felvenni és elbocsátani vagy erre nézve javaslatot tenni, vagy a személyzettel kapcsolatban egyéb feladatot ellátni;

b) valamely szervezet olyan alkalmazottai, akik:

- képesítéssel rendelkeznek olyan munkára vagy feladatra, amely meghatározott szakmai tudást igényel,

- olyan tudással rendelkeznek, amely a szervezet szolgáltató tevékenységéhez, kutatási berendezéseihez, technológiáihoz vagy igazgatásához elengedhetetlenül szükséges.

Ezek a személyek lehetnek elismert szakmák tagjai, de a kérdéses kör nem korlátozódik rájuk.

Minden ilyen alkalmazottnak a szervezet által történő kiküldését megelőzően legalább egy évig a szervezet alkalmazásában kell állnia.

54. cikk

(1) E fejezet rendelkezéseit a közrend, a közbiztonság és közegészségügy alapján indokolt korlátozások tiszteletben tartásával kell alkalmazni.

(2) E fejezet rendelkezéseit nem lehet alkalmazni olyan tevékenységekre, amelyek valamelyik fél területén – akár csak alkalmilag is – a közhatalom gyakorlásával kapcsolatosak.

55. cikk

Azok a társaságok, amelyek román társaságok vagy állampolgárok és közösségi társaságok vagy állampolgárok közös ellenőrzése alatt vagy kizárólagos közös tulajdonában állnak, szintén kedvezményezettjei az e fejezetben és az e cím III. fejezetében foglalt rendelkezéseknek.

III. FEJEZET

Szolgáltatások nyújtása a Közösség és Románia között

56. cikk

(1) A felek kötelezettséget vállalnak arra, hogy e fejezet rendelkezéseivel összhangban – figyelembe véve a felek szolgáltatási ágazatának fejlődését – megteszik a szükséges lépéseket, hogy fokozatosan lehetővé tegyék a szolgáltatások nyújtását olyan közösségi vagy román társaságok és állampolgárok által, amelyek vagy akik nem annak a félnek a területén telepedtek le, mint a szolgáltatást igénybe vevő személy.

(2) Az (1) bekezdésben említett liberalizációs folyamattal összhangban és az 59. cikk (1) bekezdésének rendelkezéseire is figyelemmel, a felek lehetővé teszik azoknak a természetes személyeknek az ideiglenes mozgását, akik szolgáltatást nyújtanak, vagy akiket a szolgáltatást nyújtó szervezet – az 53. cikk (2) bekezdése szerint – kulcsfontosságú pozícióban alkalmaz, ideértve azokat a valamely közösségi vagy román társaság vagy állampolgár képviselőjeként eljáró természetes személyeket, akik szolgáltatás értékesítésére irányuló tárgyalás vagy szerződéskötés érdekében kívánnak valamely fél területére ideiglenesen belépni, amennyiben ezek a képviselők nem végeznek a nagyközönség részére közvetlen értékesítést, és saját maguk nem nyújtanak szolgáltatásokat.

(3) A Társulási Tanács meghozza a szükséges intézkedéseket az e cikk (1) bekezdésében foglalt rendelkezések fokozatos végrehajtására.

57. cikk

A Közösség és Románia közötti szállítási szolgáltatások nyújtása tekintetében az 56. cikk rendelkezéseinek helyébe az alábbi rendelkezések lépnek:

1. A nemzetközi tengerhajózást illetően a felek kötelezettséget vállalnak arra, hogy a piachoz és a forgalomhoz való korlátozás nélküli hozzáférés elvét ténylegesen, kereskedelmi alapon alkalmazzák.

a) A fenti rendelkezés nem korlátozza az Egyesült Nemzetek vonalhajózási konferenciák magatartási kódexéről szóló egyezményéből eredő jogokat és kötelezettségeket, ahogyan azokat a megállapodás egyik vagy másik szerződő fele alkalmazza. A konferenciához nem tartozó vonalhajók szabadon versenyezhetnek a konferenciával, amennyiben alkalmazzák a kereskedelmen alapuló, tisztességes verseny elvét.

b) A felek megerősítik elkötelezettségüket a szabad verseny, mint a száraz és folyékony ömlesztett áruk kereskedelmének lényegi ismérve mellett.

2. Az 1. pontban foglalt elvek alkalmazása során a felek:

a) a jövőbeni, harmadik országokkal kötendő kétoldalú megállapodásaik nem tartalmazhatnak szállítmánymegosztásra vonatkozó rendelkezéseket, kivéve azokat a kivételes körülményeket, amikor a megállapodás egyik vagy másik fele vonalhajózási társaságainak egyébként nem lenne tényleges lehetőségük arra, hogy fuvarozási tevékenységet végezzenek az érintett harmadik országba vagy országból;

b) a száraz és folyékony ömlesztett áruk kereskedelme tekintetében megtiltják a szállítmánymegosztásra vonatkozó rendelkezések bevezetését jövőbeni kétoldalú megállapodásaikban;

c) a megállapodás hatálybalépésekor eltörölnek minden olyan egyoldalú intézkedést, valamint adminisztratív, technikai vagy egyéb akadályt, amelynek korlátozó vagy diszkriminatív hatása lehet a szolgáltatások szabad nyújtására a nemzetközi tengeri hajózásban.

3. A felek közötti, a kölcsönös kereskedelmi igényeikhez igazított szállítás összehangolt fejlesztésének és fokozatos liberalizációjának biztosítása érdekében, a felek a megállapodás hatálybalépése után kötendő különleges közlekedési megállapodásokban kialakíthatják a kölcsönös piacra jutás feltételeit a légi és a szárazföldi szállítás terén.

4. A 3. pontban említett megállapodások megkötése előtt a felek nem hoznak olyan intézkedést, illetve nem tesznek olyan lépést, amely a megállapodás hatálybalépését megelőző napon fennálló helyzethez viszonyítva nagyobb korlátozást vagy megkülönböztetést jelent.

5. Az átmeneti időszak alatt Románia fokozatosan hozzáigazítja jogszabályait, ideértve adminisztratív, technikai és egyéb szabályait is, a Közösség adott időben hatályos, a légi és a szárazföldi szállításra vonatkozó jogszabályaihoz, amennyiben az elősegíti a liberalizációt és a felek piacaira való kölcsönös bejutást, továbbá megkönnyíti az utasok és az áruk mozgását.

6. A Társulási Tanács megvizsgálja a feleknek az e fejezetben meghatározott célok elérésére tett lépéseivel párhuzamosan, hogy milyen módon lehet kialakítani a légi és a szárazföldi szállítás szabadságának növeléséhez szükséges feltételeket.

58. cikk

Az 54. cikk rendelkezéseit az e fejezetben foglaltakra is alkalmazni kell.

IV. FEJEZET

Általános rendelkezések

59. cikk

(1) E megállapodás IV. címének alkalmazásában a megállapodás egyetlen rendelkezése sem akadályozza meg a feleket abban, hogy a természetes személyek beutazására, tartózkodására, foglalkoztatására, munkakörülményeire és letelepedésére, valamint a szolgáltatásnyújtásra vonatkozó jogszabályaikat alkalmazzák, amennyiben ezt nem olyan módon teszik, amely a felekre a megállapodás valamely kifejezett rendelkezéséből származó előnyöket érvénytelenítené vagy csorbítaná. Ez a rendelkezés nem érinti az 54. cikk alkalmazását.

(2) A IV. cím II., III. és IV. fejezeteinek rendelkezéseit az Uruguayi Forduló keretében a szolgáltatásokról folyó tárgyalások eredményének fényében a Társulási Tanács határozatával ki kell igazítani, különösen annak biztosítása érdekében, hogy valamely fél a megállapodás rendelkezései szerint a másik félnek olyan elbánást nyújtson, amely nem kedvezőtlenebb, mint amelyet a jövőbeni Általános Kereskedelmi é Szolgáltatási Egyezmény (GATS) rendelkezései biztosítanak.

(3) A IV. cím II. fejezetének rendelkezéseivel összhangban, a Romániában letelepedett közösségi társaságok és állampolgárok Románia által a közoktatás, az egészségügyi és szociális ellátás, valamint a kultúra terén nyújtott állami támogatásból történő kizárása a 7. cikkben említett átmeneti időszak alatt összeegyeztethetőnek tekinthető a IV. cím rendelkezéseivel, valamint a V. címben említett versenyszabályokkal.

V. CIM

FIZETÉSI MŰVELETEK, TŐKE, VERSENY ÉS MÁS GAZDASÁGI RENDELKEZÉSEK, JOGSZABÁLYOK KÖZELÍTSE

I. FEJEZET

Folyó fizetési műveletek és tőkemozgás

60. cikk

A Szerződő Felek kötelezettséget vállalnak arra, hogy szabadon átváltható valutában engedélyeznek minden, a folyó fizetési mérlegben szereplő fizetési műveletet, amennyiben a fizetési művelet alapjául szolgáló ügylet áruknak, szolgáltatásoknak vagy személyeknek a felek közötti olyan mozgására vonatkozik, amelyet e megállapodás alapján liberalizáltak.

61. cikk

(1) A tőkemozgások mérlegében szereplő ügyletek tekintetében a tagállamok és Románia a megállapodás hatálybalépésétől kezdve biztosítják a fogadó ország jogszabályaival összhangban létrehozott társaságokban történt közvetlen befektetésekre, valamint a IV. cím II. fejezetében foglalt rendelkezésekkel összhangban történt befektetésekre vonatkozó szabad tőkemozgást, valamint ezeknek a befektetéseknek a felszámolását vagy hazatelepítését, továbbá az ezekből származó nyereségek hazatelepítését.

(2) E rendelkezés sérelme nélkül ezt a szabad mozgást, felszámolást és hazatelepítést a 7. cikkben említett első szakasz végétől számított ötödik év végére kell biztosítani a Romániában a IV. cím II. fejezete szerint önálló vállalkozóként letelepedő közösségi állampolgárok letelepedésével összefüggő valamennyi beruházásra.

(3) Az (1) bekezdés sérelme nélkül a tagállamok a megállapodás hatálybalépésétől kezdődően, Románia pedig a megállapodás hatálybalépésétől számított ötödik év végétől kezdve a Közösségben, illetve Romániában letelepedett személyek közötti tőkemozgásra és az ahhoz kapcsolódó folyó fizetési műveletekre nem vezet be új devizakorlátozásokat és nem alakítja a már meglevő szabályozásokat nagyobb mértében korlátozóvá.

(4) A felek konzultációkat folytatnak egymással azzal a céllal, hogy e megállapodás célkitűzéseinek elérése érdekében megkönnyítsék a Közösség és Románia közötti tőkemozgást.

62. cikk

(1) A megállapodás hatálybalépésétől számított öt éven belül a felek olyan intézkedéseket hoznak, amelyek lehetővé teszik a tőke szabad mozgására vonatkozó közösségi szabályok további fokozatos alkalmazásához szükséges feltételek megteremtését.

(2) A Társulási Tanács a megállapodás hatálybalépésétől számított ötödik év végéig megvizsgálja, hogyan lehet a tőkemozgásra vonatkozó közösségi szabályokat teljes mértékben alkalmazni.

63. cikk

E fejezet rendelkezéseire figyelemmel, valamint a 65. cikk sérelme nélkül, amíg Románia valutája a Nemzetközi Valutaalap (IMF) VIII. cikkében foglaltak szerint nem teljesen konvertibilis, Románia rendkívüli körülmények esetén devizakorlátozásokat alkalmazhat a rövid- és középlejáratú hitelek nyújtásával vagy felvételével összefüggésben, amennyiben Románia ilyen korlátozásokra kényszerül az említett hitelek nyújtása esetében, illetve ezek a korlátozások Románia IMF státusa alapján megengedettek.

Románia ezeket a korlátozásokat megkülönböztetéstől mentes módon alkalmazza. A korlátozásokat úgy kell alkalmazni, hogy a lehető legkisebb mértékben zavarják e megállapodást. Románia az ilyen intézkedések bevezetéséről és azok minden változásáról azonnal tájékoztatja a Társulási Tanácsot.

II. FEJEZET

Verseny és más gazdasági rendelkezések

64. cikk

(1) E megállapodás megfelelő működésével összeegyeztethetetlenek a következők, amennyiben a Közösség és Románia közötti kereskedelmet érinthetik:

i. minden olyan, vállalkozások közötti megállapodás, vállalkozások társulásai által hozott döntés és vállalkozások közötti összehangolt magatartás, amelynek a célja vagy hatása a verseny megakadályozása, korlátozása vagy torzítása;

ii. egy vagy több vállalkozásnak a Közösség vagy Románia területének egészén vagy jelentős részén meglévő erőfölénnyel való visszaélése;

iii. bármely állami támogatás, amely bizonyos vállalkozásoknak vagy bizonyos áruk termelésének előnyben részesítése által torzítja, vagy torzíthatja a versenyt.

(2) Az e cikkel ellentétes bármely magatartást az Európai Gazdasági Közösséget létrehozó Szerződés 85., 86. és 92. cikkében foglalt szabályok alkalmazásából eredő kritériumok alapján kell elbírálni.

(3) A Társulási Tanács a megállapodás hatálybalépésétől számított három éven belül elfogadja az (1) és (2) bekezdés végrehajtásához szükséges szabályokat.

(4) a) Az (1) bekezdés iii. pontjában foglalt rendelkezések alkalmazása érdekében a felek elismerik, hogy a megállapodás hatálybalépésétől számított első öt év alatt a Románia által nyújtott bármilyen állami támogatást annak figyelembevételével kell megítélni, hogy Románia az Európai Gazdasági Közösséget létrehozó szerződés 92. cikke (3) bekezdésének a) pontjában meghatározott közösségi térségekkel azonos térségnek tekintendő. A Társulási Tanács Románia gazdasági helyzetét figyelembe véve dönti el azt, hogy ezt az időszakot szükséges-e további ötéves időszakokkal meghosszabbítani.

b) Mindkét fél biztosítja az átláthatóságot az állami támogatások politikája terén, többek között oly módon, hogy évente tájékoztatja a másik felet a nyújtott támogatás teljes összegéről és megoszlásáról, valamint – a másik fél kérelmére – a támogatási rendszerekről. Az egyik fél kérelmére a másik fél tájékoztatást ad az egyedi állami támogatásokról is.

(5) A III. cím II. és III. fejezetében említett termékek tekintetében:

- az (1) bekezdés iii. pontjában foglalt rendelkezés nem alkalmazható,

- az (1) bekezdés i. pontjával ellentétes bármely magatartást a Közösség által, az Európai Gazdasági Közösséget létrehozó szerződés 42. és 43. cikke alapján megállapított kritériumok és különösen a Tanács 26/1962/EGK rendeletében foglalt kritériumok szerint kell elbírálni.

(6) Ha a Közösség vagy Románia úgy véli, hogy valamely magatartás ellentétes e cikk (1) bekezdésének feltételeivel és:

- az esettel a (3) bekezdésben említett végrehajtási szabályok alapján nem foglalkoznak megfelelően, vagy

- nincsenek ilyen szabályok, és az ilyen magatartás a másik fél érdekeit komolyan sérti vagy ezzel fenyeget, vagy a másik fél hazai iparának, ideértve annak szolgáltatóiparát is, jelentős kárt okoz vagy ilyen kár okozásával fenyeget,

a Társulási Tanácsban történt konzultációt követően vagy az ügynek konzultáció céljából a Társulási Tanács elé történt beterjesztését követő 30 munkanap elteltével megfelelő intézkedéseket hozhat.

Az e cikk (1) bekezdésének iii. pontjával összeegyeztethetetlen magatartás esetén, az ilyen megfelelő intézkedéseket, ahol ezekre az Általános Vám- és Kereskedelmi Egyezmény alkalmazandó, csak az Általános Vám- és Kereskedelmi Egyezményben, illetve más – a felek között alkalmazandó, és a GATT keretében tárgyalt – idevágó szerződésben meghatározott eljárásokkal összhangban és feltételek szerint lehet meghozni.

(7) A (3) bekezdéssel összhangban elfogadott eltérő rendelkezések sérelme nélkül, a felek a szakmai és üzleti titok védelme által megkívánt korlátozások figyelembevételével folytatják az információcserét.

(8) Ez a cikk nem alkalmazható az Európai Szén- és Acélközösséget létrehozó szerződésben érintett, a 2. számú jegyzőkönyv hatálya alá tartozó termékekre.

65. cikk

(1) A felek arra törekednek, hogy elkerüljék korlátozó intézkedések alkalmazását, ideértve a fizetési mérleg miatti, behozatalra vonatkozó intézkedések alkalmazását is. Ilyen intézkedések bevezetése esetén az a fél, amelyik ezeket az intézkedéseket hozta, amint lehet, közli a másik féllel azok megszüntetésének ütemezését.

(2) Ha a Közösség egy vagy több tagállama vagy Románia fizetési mérlegét illetően komoly nehézségek lépnek fel vagy ennek közvetlen veszélye fenyeget, a Közösség, illetve Románia az Általános Vám- és Kereskedelmi Egyezmény szerint meghatározott feltételeknek megfelelően, többek között a behozatalra vonatkozó korlátozó intézkedéseket hozhat, amely intézkedések korlátozott időre szólnak és nem léphetnek túl a fizetési mérleg helyzetének orvoslásához szükséges mértéken. A Közösség, illetve Románia azonnal tájékoztatja a másik felet.

(3) A korlátozó intézkedések nem alkalmazhatók a beruházásokhoz kapcsolódó átutalásokra, különösen pedig a befektetett vagy újra befektetett összegek, illetve az ezekből származó bármely jövedelem hazatelepítésére.

66. cikk

A közvállalkozások, valamint az olyan vállalkozások tekintetében, amelyek különleges vagy kizárólagos jogokat kaptak, a Társulási Tanács a megállapodás hatálybalépésétől számított harmadik évtől kezdve biztosítja, hogy az Európai Gazdasági Közösséget létrehozó szerződésben, nevezetesen annak 90. cikkében foglalt elveket, valamint az Európai Biztonsági és Együttműködési Értekezlet 1990. áprilisi bonni találkozójának záródokumentumában foglalt elveket (különösen a vállalkozók döntési szabadságát) e megállapodás során alkalmazzák.

67. cikk

(1) Románia tovább javítja a szellemi, ipari és kereskedelmi tulajdonjogok védelmét, hogy a megállapodás hatálybalépésétől számított ötödik év végére a Közösségben érvényesülő védelemhez hasonló szintű védelmet biztosítson, ideértve az ilyen jogok érvényesítéséhez szükséges hasonló eszközöket is.

(2) Ugyanezen időszakon belül Románia kérelmezni fogja csatlakozását az európai szabadalmak adományozásáról szóló, 1973. október 5-i müncheni egyezményhez. Románia emellett csatlakozni fog a XIX. melléklet (1) bekezdésében említett egyéb, a szellemi, ipari és kereskedelmi tulajdonjogról szóló többoldalú egyezményekhez is, amelyeknek a tagállamok részesei, vagy amelyeket a tagállamok ténylegesen alkalmaznak.

(3) Románia a megállapodás hatálybalépésekor biztosítja a valamely harmadik országot kétoldalú megállapodás alapján megillető elbánásnál nem kedvezőtlenebb elbánást.

68. cikk

(1) A Szerződő Felek úgy vélik, hogy a közbeszerzések megkülönböztetéstől mentes és a kölcsönösség elve alapján történő odaítélésének megnyitása – különösen az Általános Vám- és Kereskedelmi Egyezmény összefüggésben – kívánatos cél.

(2) A megállapodás 49. cikke szerinti román társaságok a megállapodás hatálybalépésétől kezdve a közbeszerzési szabályoknak megfelelően részt vehetnek a közösségi közbeszerzési szerződések odaítélési eljárásaiban, a közösségi társaságoknak biztosítottnál nem kedvezőtlenebb elbánásban részesülve.

A megállapodás 49. cikke szerinti közösségi társaságok legkésőbb a 7. cikkben említett átmeneti időszak végén részt vehetnek a romániai közbeszerzési szerződések odaítélési eljárásaiban, a román társaságoknak biztosítottnál nem kedvezőtlenebb elbánásban részesülve.

A 45. cikk szerinti leányvállalati formában, illetve az 55. cikk szerinti formákban Romániában – a IV. cím II. fejezetének rendelkezései szerint – letelepedett közösségi társaságok a megállapodás hatálybalépésétől kezdve olyan elbánás szerint vehetnek részt a közbeszerzési szerződések odaítélési eljárásaiban, amely a román társaságoknak biztosítottnál nem kedvezőtlenebb. A 45. cikk szerinti fióktelepek vagy képviseletek formájában Romániában letelepedett közösségi társaságoknak legkésőbb a 7. cikkben említett átmeneti időszak végén kell részesülniük ebben az elbánásban.

A Társulási Tanács rendszeresen megvizsgálja annak lehetőségét, hogy Románia az átmeneti időszak lejárta előtt biztosítsa valamennyi közösségi társaságnak a közbeszerzési szerződések odaítélési eljárásaiban való részvételt Romániában.

(3) A közbeszerzések teljesítéséhez kapcsolódó letelepedés, működés, a Közösség és a Románia közötti szolgáltatások nyújtása, valamint a munkaerő alkalmazása és mozgása tekintetében a megállapodás 38–59. cikkének rendelkezéseit kell alkalmazni.

III. FEJEZET

Folyó fizetési műveletek és tőkemozgás

69. cikk

A felek elismerik, hogy Románia Közösségbe történő gazdasági integrációjának egyik lényeges feltétele az, hogy az ország meglévő és jövőbeni jogszabályait közelítsék a Közösség jogszabályaihoz. Románia mindent megtesz annak érdekében, hogy jövőbeni jogszabályai a Közösség jogszabályaival fokozatosan összeegyeztethetők legyenek.

70. cikk

A jogszabályok közelítése különösen a következő területekre terjed ki: vámjog, társasági jog, bankjog, vállalati számvitel és adózás, szellemi tulajdonjog, a munkavállalók munkahelyi védelme, társadalombiztosítás, pénzügyi szolgáltatások, versenyszabályok, emberek, állatok és növények életének és egészségének védelme, fogyasztóvédelem, közvetett adózás, műszaki szabályok és szabványok, atomenergiát érintő jogszabályok és rendeletek, közlekedés és környezetvédelem.

71. cikk

A Közösség technikai segítséget nyújt Romániának ezen intézkedések végrehajtásához, amelyhez többek között a következők tartoznak:

- szakértők cseréje,

- információk időben történő rendelkezésre bocsátása, különösen az idevágó jogszabályokkal kapcsolatban,

- szemináriumok szervezése,

- gyakorlati képzés,

- segítségnyújtás a közösségi jogszabályok fordításához az érintett területeken.

VI. CÍM

GAZDASÁGI EGYÜTTMŰKÖDÉS

72. cikk

(1) A Közösség és Románia gazdasági együttműködést alakít ki azzal a céllal, hogy az hozzájáruljon Románia fejlődéséhez és gazdasági növekedéséhez. Az együttműködésnek a lehető legszélesebb alapon erősítenie kell a meglévő gazdasági kapcsolatokat, mindkét fél előnyére.

(2) A Románia gazdasági és társadalmi fejlődését előmozdítani szándékozó politikák és egyéb intézkedések kialakításánál a fenntartható fejlődés elvéből kell kiindulni. A környezetvédelmi megfontolásoknak és a hozzájuk kapcsolódó harmonikus társadalmi fejlődés követelményeinek már kezdettől fogva szerepet kell játszaniuk ezekben a politikákban.

(3) Ebből a célból az együttműködésnek elsősorban az iparhoz – ideértve a bányászatot, a beruházásokat, a mezőgazdaságot, az energiát, a közlekedést, a regionális fejlesztést és az idegenforgalmat – kapcsolódó politikákra és intézkedésekre kell összpontosítania.

(4) Különleges figyelmet kell fordítani azokra az intézkedésekre, amelyek előmozdíthatják a közép- és kelet-európai országok közötti együttműködést a térség harmonikus fejlődése céljából.

73. cikk

Ipari együttműködés

(1) Az együttműködés főként a következők előmozdítására irányul:

- a közösségi és romániai gazdasági tevékenységet végzők közötti ipari együttműködés, különösen a magánszektor erősítése céljából,

- a Közösség részvétele Románia erőfeszítéseiben, hogy mind az állami, mind pedig a magánszektorban korszerűsítse és szerkezetileg átalakítsa iparát, ami hatással lesz a központilag irányított gazdaságból piacgazdaságba történő átmenetre, olyan feltételek mellett, amelyek biztosítják a környezet védelmét,

- egyes ágazatok szerkezetátalakítása,

- új vállalkozások alapítása a fejlődésre lehetőséget nyújtó területeken,

- a technológia és know-how átadása.

(2) Az ipari együttműködési kezdeményezések figyelembe veszik a Románia által meghatározott prioritásokat. E kezdeményezéseknek különösen arra kell irányulniuk, hogy megfelelő keretet biztosítsanak a vállalkozásokhoz, fejlesszék a vállalatirányítási ismereteket és átláthatóbbá tegyék a piacokat és a vállalkozási feltételeket, illetve adott esetben technikai segítségnyújtásra is kiterjedhetnek.

74. cikk

Beruházásfejlesztés és -védelem

(1) Az együttműködés célja, hogy a Romániában végbemenő gazdasági és ipari újjáépítéshez létfontosságú, mind hazai, mind külföldi magánberuházások számára kedvező környezetet teremtsen.

(2) Az együttműködés céljai nevezetesen:

- olyan jogi keret kialakítása és fejlesztése Romániában, amely támogatja és védi a beruházásokat,

- megállapodások megkötése a tagállamok és Románia között a beruházások fejlesztéséről és védelméről,

- megfelelő tőkeátutalási megoldások bevezetése,

- hatékonyabb beruházásvédelem kialakítása,

- további dereguláció és a gazdasági infrastruktúra javítása,

- kölcsönös tájékoztatás kereskedelmi vásárok, kiállítások, kereskedelmi hetek és más rendezvények keretében történő beruházási lehetőségekről.

75. cikk

Mezőgazdasági és ipari szabványok, valamint megfelelőségértékelés

(1) A felek együttműködnek azzal a céllal, hogy csökkentsék a különbségeket a szabványosítási és a megfelelőségértékelési eljárások terén.

(2) Ebből a célból az együttműködés arra irányul, hogy

- előmozdítsa Románia megfelelését a Közösség műszaki előírásainak és az európai szabványoknak az élelmiszer-ipari és a mezőgazdasági termékek minőségét illetően,

- előmozdítsa a közösség műszaki előírásainak, az európai szabványoknak és a megfelelőségértékelési eljárásoknak az alkalmazását,

- adott esetben megállapodásokat kössenek az ezeken a területeken megvalósuló kölcsönös elismerésről,

- támogassa Románia tevékeny és rendszeres részvételét a szakosított szervezetek (CEN, Cenelec, ETSI, EOTC) munkájában.

(3) Amennyiben indokolt, a Közösség technikai segítséget nyújt Romániának.

76. cikk

Együttműködés a tudomány és a technológia terén

(1) A felek előmozdítják az együttműködést a kutatások és a műszaki fejlesztések terén. Különleges figyelmet fordítanak a következőkre:

- tudományos és műszaki információk cseréje, ideértve egymás tudomány- és technológiapolitikáját, illetve tudományos és technológiai tevékenységét,

- közös tudományos találkozók (szemináriumok és műhelyek) szervezése,

- közös kutatási és fejlesztési tevékenység, amelynek célja, hogy támogassa a tudományos haladást, valamint a technológia és know-how átadását,

- mindkét fél kutatói és szakemberei számára képzések, továbbá mobilitási programok,

- a kutatást és az új technológiák alkalmazását ösztönző környezet kialakítása és a kutatás eredményeihez fűződő szellemi tulajdonjog megfelelő védelmének biztosítása,

- Románia részvétele a Közösség programjaiban a (3) bekezdéssel összhangban.

Amennyiben indokolt, a Közösség technikai segítséget nyújt.

(2) A Társulási Tanács meghatározza az együttműködés fejlesztésére szolgáló megfelelő eljárásokat.

(3) A Közösség kutatási és technológiafejlesztési keretprogramja alapján folytatott együttműködés a felek jogi eljárásai szerint tárgyalt és megkötött külön megállapodások alapján valósul meg.

77. cikk

Oktatás és képzés

(1) A felek együttműködnek azzal a céllal, hogy Románia prioritásainak figyelembevételével, mind az állami szférában, mind a magánszférában emelkedjen az általános oktatás és a szakmai képzés színvonala Romániában. Kialakítják az intézményi kereteket és az együttműködési terveket (kezdve az Európai Képzési Alapítvánnyal, amint az megalakul, és a Tempus programmal). Ebben az összefüggésben Romániának az egyéb közösségi programokban való részvételét is mérlegelhetik.

(2) Az együttműködés különösen a következő területekre összpontosít:

- az oktatási és képzési rendszer reformja Romániában,

- alapképzés, továbbképzés és átképzés, ideértve az állami és a magánszféra vezetőinek és a vezető beosztású köztisztviselőknek a képzését is, különösen a később meghatározandó elsőbbséget élvező területeken,

- együttműködés az egyetemek, valamint egyetemek és vállalkozások között, továbbá az oktatók, diákok, ügyintézők és fiatalok mobilitása,

- az európai tanulmányok oktatásának előmozdítása megfelelő intézményekben,

- résztanulmányok és oklevelek kölcsönös elismerése,

- közösségi nyelvek oktatása,

- fordítók és tolmácsok képzése, a közösségi nyelvi normák és terminológia alkalmazásának előmozdítása, továbbá megfelelő infrastruktúra kialakítása a román nyelv és a közösségi nyelvek kölcsönös fordításához,

- távoktatás és új képzési módszerek fejlesztése,

- ösztöndíjak nyújtása diákok és oktatók számára,

- képzési anyagok és felszerelések előállítása.

A Közösség megfelelő intézkedéseket tesz, hogy megkönnyítse Románia részvételét a megfelelő európai intézetek tevékenységében annak érdekében, hogy Romániában az oktatási intézményeket, kutatóintézeteket közösségi szintre emelje a 76. cikk előírásai szerint. Ez az együttműködés megvalósulhat Romániának az ezen intézetek tevékenységében való részvételével, valamint ezen intézetek romániai kirendeltségeinek létrehozásával. A fent említett intézményeknek az európai integrációs folyamatban és a közösségi intézményekkel folytatott együttműködésben részt vevő diákok, szakemberek és köztisztviselők képzésére kell fektetniük a hangsúlyt.

78. cikk

A mezőgazdaság és az agráripari ágazat

(1) Az együttműködés célja ezen a területen a mezőgazdaság és az agráripari ágazat korszerűsítése, szerkezetátalakítása és magánosítása Romániában, különösen a következőkre törekedve:

- a magángazdaságok és a magán értékesítési hálózatok, tárolási módszerek, forgalmazás, vállalatirányítás stb. fejlesztése,

- a vidéki infrastruktúra (szállítás, vízellátás, távközlés) korszerűsítése,

- a mezőgazdasági területrendezés javítása, ideértve a településfejlesztést és a városfejlesztést,

- megfelelő módszerek és termékek alkalmazásával a termelékenység, a minőség és a hatékonyság javítása; képzés és ellenőrzés biztosítása a termelésben felhasznált anyagokat érintő környezetvédelmi módszerek alkalmazásához,

- a mezőgazdaság kiegészítő jellegének erősítése,

- a know-how cseréjének előmozdítása a mezőgazdaságban, különösen a Közösség és Románia magánszektora között,

- a feldolgozóüzemek és azok értékesítési technikáinak fejlesztése és korszerűsítése,

- az együttműködés fejlesztése az állategészségügy, az élelmiszer-higiénia (ideértve az ionizálást is) és a növényegészségügy terén a képzéshez és az ellenőrzések megszervezéséhez nyújtott segítség révén, a közösségi szabványokhoz való fokozatos közelítés céljából,

- a tényleges együttműködés megteremtése és előmozdítása a mezőgazdasági tájékoztatási rendszerek terén,

- a tényleges együttműködés fejlesztése és előmozdítása a közösségi modellekkel összeegyeztethető minőségbiztosítási rendszerek terén,

- a kölcsönös tájékoztatás a mezőgazdasági politika és jogszabályok terén,

- technikai segítségnyújtás és a know-how átadása Románia számára az iskolák tejjel való ellátási rendszerére vonatkozóan.

(2) E célból a Közösség szükség esetén technikai segítséget nyújt.

79. cikk

Energia

(1) A piacgazdasági elvek és az Európai Energia Charta keretében a felek együttműködnek az európai energiapiacok fokozatos integrációjának fejlesztése érdekében.

(2) Az együttműködés többek között a következő területeken szükség szerint nyújtandó technikai segítségre terjed ki:

- az energiapolitika megtervezése és meghatározása,

- irányítás és képzés az energiaágazatban,

- az energiatakarékosság és az energiahatékonyság előmozdítása,

- az energiaforrások fejlesztése,

- az értékesítés javítása, valamint az ellátás javítása és diverzifikációja,

- az energiatermelés és -fogyasztás környezeti hatása,

- az atomenergia-ágazat,

- az energiapiac nagyobb mértékben történő megnyitása, ideértve a gáz és a villamos áram továbbításának az elősegítését is,

- a villamos áram és a gáz ágazata, figyelembe véve az ellátási hálózatok összekapcsolásának lehetőségét,

- az energia-infrastruktúrák korszerűsítése,

- az ágazat vállalkozásai közötti együttműködés keretfeltételeinek kialakítása, amely magában foglalhatja a vegyes vállalatok alakításának ösztönzését,

- technológia és know-how átadása, amelyhez adott esetben a hatékony energiaipari technológiák előmozdítása és üzleti alapokra való helyezése is tartozhat.

80. cikk

Együttműködés az atomenergia-ágazatban

(1) Az együttműködés célja, hogy biztosítsa az atomenergia biztonságosabb felhasználását.

(2) Az együttműködés elsősorban a következő területekre terjed ki:

- a román atomerőművek üzembiztonságát szolgáló ágazati intézkedések,

- a nukleáris létesítményekben dolgozó vezetők és a személyzet képzésének fejlesztése,

- a nukleáris biztonságra vonatkozó román törvények és rendeletek fejlesztése, valamint a felügyeleti hatóságok és azok erőforrásainak megerősítése,

- nukleáris biztonság, felkészültség nukleáris veszélyhelyzetekre, nukleáris veszélyhelyzet kezelése,

- sugárvédelem, ideértve a környezeti sugárterhelés ellenőrzését is,

- üzemanyagciklus-problémák és a nukleáris anyagok biztonságos őrzése,

- radioaktív hulladékok kezelése,

- nukleáris létesítmények leállítása és leszerelése,

- sugármentesítés.

(3) Az együttműködés a 76. cikkel összhangban kiterjed az információ- és tapasztalatcserére, valamint a kutatási és fejlesztési tevékenységekre is.

81. cikk

Környezetvédelem

(1) A felek fejlesztik és megerősítik együttműködésüket a környezetvédelem és az emberi egészség terén, amelyet prioritásként határoznak meg.

(2) Az együttműködés a környezet romlásának leküzdésére irányul, különös tekintettel a következőkre:

- a szennyezési szintek tényleges figyelemmel kísérése; a környezet állapotáról nyújtott tájékoztatás rendszere,

- a helyi, a regionális és határokon átlépő levegő- és vízszennyezés leküzdése,

- az ökológiai egyensúly helyreállítása,

- fenntartható, hatásos és környezeti szempontból hatékony energiafelhasználás és -termelés; az ipari létesítmények biztonsága,

- a vegyi anyagok osztályozása és biztonságos kezelése,

- vízminőség, különösen a határokat átszelő vízi utak (Duna, Fekete-tenger) vízminősége,

- a hulladékok csökkentése, újrahasznosítása és biztonságos ártalmatlanítása, a Bázeli Egyezmény végrehajtása,

- a mezőgazdaság környezeti hatása, a talajerózió és a kémiai szennyezés,

- az erdők védelme,

- a biológiai sokszínűség megőrzése,

- területrendezés, ideértve a településfejlesztést és a városfejlesztést,

- gazdasági és pénzügyi eszközök használata,

- globális éghajlatváltozás,

- környezetvédelmi oktatás és nevelés.

(3) Az együttműködés különösen a következők útján történik:

- információk és szakértők cseréje, ideértve azokat az információkat, amelyek a tiszta technológiák átadására és a biotechnológiák biztonságos és környezeti szempontból megfelelő felhasználására vonatkoznak, illetve az ezekkel a témákkal foglalkozó szakértőket,

- képzési programok,

- közös kutatási tevékenységek,

- jogszabályok közelítése (közösségi szabványok),

- együttműködés regionális szinten (ideértve a Közösség által létrehozandó Európai Környezetvédelmi Ügynökség keretében történő együttműködést is) és nemzetközi szinten,

- stratégiák kialakítása, különösen a globális és éghajlati kérdésekben,

- környezetihatás-tanulmányok.

82. cikk

Vízgazdálkodás

A felek fejlesztik együttműködésüket a vízgazdálkodás különböző területein, különös tekintettel a következőkre:

- határokon átnyúló vízgyűjtő területek, és a határokat átszelő folyók és tavak vízének környezetbarát hasznosítása,

- a vízgazdálkodásra vonatkozó jogszabályok és a vízszabályozás technikai eszközeinek összehangolása (irányelvek, határértékek, szabványok, normatívák, logisztika),

- kutatás és fejlesztés, valamint a vízgazdálkodás tudományos alapjainak korszerűsítése.

83. cikk

Közlekedés

(1) A felek fejlesztik és erősítik együttműködésüket, hogy lehetővé tegyék Románia számára a következőket:

- a közlekedés átalakítása és korszerűsítése,

- az utasok és az áruk mozgásának, valamint a szállítási piachoz való hozzáférésnek a fejlesztése az adminisztratív, technikai és egyéb akadályok megszüntetése révén,

- a Románián átmenő közösségi forgalom elősegítése a közúti, a vasúti, a belvízi és a kombinált szállítás terén,

- közösségi szabványokkal összemérhető üzemi szabványok elérése.

(2) Az együttműködés különösen a következőkre terjed ki:

- gazdasági, jogi és technikai képzési programok,

- technikai segítségnyújtás és tanácsadás, valamint információcsere,

- eszközök biztosítása a román közlekedési infrastruktúra fejlesztéséhez.

(3) Az együttműködésben elsőbbséget élveznek a következő területek:

- a közúti közlekedés kiépítése és korszerűsítése, ideértve a tranzitfeltételek fokozatos könnyítését is,

- a vasutak és repülőterek igazgatása, ideértve a megfelelő nemzeti hatóságok közötti együttműködést is,

- a közutak, a belvízi utak, a vasutak, a kikötők és a repülőterek infrastruktúrájának korszerűsítése a közös érdekű és transzeurópai útvonalak legfontosabb szakaszain,

- területrendezés, ideértve a közlekedéssel kapcsolatos településfejlesztést és városfejlesztést is,

- a műszaki felszerelés korszerűsítése a közösségi szabványoknak való megfelelés céljából, különösen a közúti és vasúti közlekedés, a kombinált szállítás és az áruátrakodás terén,

- olyan következetes közlekedési politika kialakítása, amely a közösségi közlekedési politikával összeegyeztethető,

- közös technológiai és kutatási programok előmozdítása a 76. cikknek megfelelően.

84. cikk

Távközlés, postai szolgáltatások és műsorszolgáltatás

(1) A felek bővítik és erősítik együttműködésüket ezen a területen, és e célból a következő intézkedéseket kezdeményezik:

- információcsere a távközlés, a postai szolgáltatások és a műsorszolgáltatás politikája terén,

- technikai és más információk cseréje, valamint szemináriumok, műhelyek és konferenciák szervezése a két fél szakértői számára,

- képzés és tanácsadás folytatása,

- technológiaátadás,

- közös projektek megvalósítása a két fél megfelelő szervezetei által,

- az európai szabványok, tanúsítványrendszerek és szabályozások bevezetése,

- új kommunikációs lehetőségek, szolgáltatások és berendezések bevezetése, különösen, ha azok kereskedelmileg is alkalmazhatók.

(2) Ezek a tevékenységek elsősorban a következő prioritást élvező területekre terjednek ki:

- Románia távközlési hálózatának korszerűsítése és bekapcsolása az európai és a világhálózatokba,

- együttműködés az európai szabványosítás szervezeteivel,

- a transzeurópai rendszerek integrációja; a távközlés jogi és szabályozási szempontjai,

- a távközlés, a postai szolgáltatások és a műsorszolgáltatás igazgatása az új gazdasági környezetben: szervezeti felépítés, stratégia és tervezés, beszerzési elvek,

- területrendezés, ideértve a településfejlesztést és a városfejlesztést is,

- a román postai szolgáltatások és műsorszolgáltatás korszerűsítése, ideértve a jogi és a szabályozási szempontokat is.

85. cikk

Együttműködés a banki, a biztosítási, az egyéb pénzügyi szolgáltatások és a könyvvizsgálat terén

(1) A felek együttműködnek annak érdekében, hogy Romániában megfelelő keretet hozzanak létre, illetve fejlesszenek ki a banki, biztosítási és pénzügyi szolgáltatási ágazat előmozdításához.

a) Az együttműködés elsősorban a következőkre irányul:

- az európai szabványoknak megfelelő számviteli rendszer bevezetése,

- a banki és pénzügyi rendszerek megszilárdítása és szerkezetátalakítása,

- a banki és pénzügyi szolgáltatások felügyeletének és szabályozásának tökéletesítése,

- terminológiai glosszáriumok készítése,

- információcsere a hatályos törvényekről és a törvénytervezetekről.

b) E célból az együttműködés a technikai segítségnyújtásra és a képzésre is kiterjed.

(2) A felek együttműködnek abból a célból, hogy a Közösség módszerei és eljárásai alapján hatékony számviteli rendszert dolgozzanak ki Romániában.

86. cikk

Monetáris politika

A román hatóságok kérelmére a Közösség technikai segítséget nyújt Romániának a lej teljes konvertibilitásának bevezetésére tett erőfeszítéseihez, valamint politikájának az Európai Monetáris Rendszer politikájához történő fokozatos közelítéséhez. Ennek részeként nem hivatalos információcserére kerül sor az Európai Monetáris Rendszer elveiről és működéséről.

87. cikk

Pénzmosás

(1) A felek megteremtik együttműködésük kereteit azzal a céllal, hogy megakadályozzák pénzügyi rendszerüknek pénzmosásra történő felhasználását a bűnözésből, különösen a kábítószerekkel kapcsolatos bűncselekményekből származó bevételek terén.

(2) Az együttműködés e téren kiterjed az közigazgatási és technikai segítségnyújtásra a pénzmosás elleni olyan megfelelő szabályok bevezetése érdekében, amelyek egyenértékűek azokkal a szabályokkal, amelyeket a Közösség és az ezen a téren működő más nemzetközi fórumok elfogadtak, ideértve a Pénzügyi Akció Munkacsoportot (FATF).

88. cikk

Regionális fejlesztés

(1) A felek megerősítik a regionális fejlesztésre és a területrendezés tervezésére irányuló együttműködésüket.

(2) Ebből a célból a következő intézkedéseket tervezik:

- információcsere a nemzeti, regionális, illetve helyi hatóságok között a regionális és a területrendezési politikáról, és adott esetben segítségnyújtás Románia számára az ilyen politika kialakításához,

- a regionális és a helyi hatóságok együttes fellépése a gazdaságfejlesztés terén,

- kölcsönös látogatások az együttműködési és segítségnyújtási lehetőségek feltárása céljából,

- köztisztviselők, illetve szakértők cseréje,

- technikai segítségnyújtás, különös tekintettel a hátrányos helyzetben lévő területek fejlesztésére,

- információ- és tapasztalatcserét elősegítő programok kialakítása különböző módszerekkel, ideértve a szemináriumokat.

89. cikk

Szociális együttműködés

(1) Az egészség és a biztonság tekintetében a felek kialakítják együttműködésüket azzal a céllal, hogy a Közösség szintjét alapul véve, javítsák a munkavállalók egészsége megőrzésének és biztonsága védelmének szintjét. Az együttműködés különösen a következőkre terjed ki:

- technikai segítségnyújtás,

- szakértők cseréje,

- társaságok közötti együttműködés,

- információs és képzési programok,

- együttműködés a közegészségügy terén.

(2) A foglalkoztatás tekintetében a felek közötti együttműködés a következőkre összpontosul:

- a munkaerőpiac szervezése,

- a munkaközvetítő és pályaválasztási tanácsadó szolgáltatások korszerűsítése,

- regionális szerkezetátalakítási programok tervezése és megvalósítása,

- a helyi foglalkoztatás fejlesztésének ösztönzése.

Az e téren folytatott együttműködés tanulmányok, szakértői segítségnyújtás, valamint tájékoztatás és képzés formájában valósul meg.

(3) A felek társadalombiztosítás terén folytatott együttműködése arra irányul, hogy a román társadalombiztosítási rendszert hozzáigazítsák az új gazdasági és társadalmi helyzethez, elsősorban szakértői segítségnyújtással, tájékoztatással és képzéssel.

90. cikk

Idegenforgalom

A felek erősítik és fokozzák együttműködésüket különösen a következő területeken:

- az idegenforgalom megkönnyítése és a fiatalok csereutazásainak támogatása,

- az információáramlás fokozása nemzetközi hálózatokon, adatbankokon stb. keresztül,

- a know-how átadása szakmai gyakorlatok, csereutazások és szemináriumok keretében,

- közös tevékenységek lehetőségének vizsgálata (például határokon átnyúló projektek, testvérvárosi kapcsolatok stb.),

- Románia részvétele az idevágó európai idegenforgalmi szervezetekben,

- az idegenforgalommal kapcsolatos statisztikai rendszerek és szabályok összehangolása,

- véleménycsere folytatása és a megfelelő információcsere biztosítása az idegenforgalmi ágazatot érintő, kölcsönös érdeklődésre számot tartó fontosabb kérdésekben,

- technikai segítségnyújtás az idegenforgalmi beruházásokat ösztönző kereskedelmi jellegű infrastrukturális fejlesztésekhez.

91. cikk

Kis- és középvállalkozások

(1) A felek célja az, hogy fejlesszék és erősítsék a magánszektorban működő kis- és középvállalkozásokat, valamint a Közösségben és Romániában működő kis- és középvállalkozások közötti együttműködést.

(2) A felek támogatják az információ és a know-how cseréjét a következő területeken:

- a kis- és középvállalkozások alapításához és bővüléséhez, valamint a határokon átnyúló együttműködéshez szükséges jogi, adminisztratív, technikai, adózási és pénzügyi feltételek javítása,

- a kis- és középvállalkozások által igényelt különleges szakmai szolgáltatások nyújtása (vezetőképzés, számvitel, marketing, minőség-ellenőrzés stb.), és az ilyen szolgáltatásokat nyújtó szervezetek erősítése,

- megfelelő kapcsolatok kialakítása a közösségi gazdasági szereplőkkel azzal a céllal, hogy javítsák a kis- és középvállalkozások számára történő információáramlást és ösztönözzék a határokon átnyúló együttműködést (pl. Üzleti Együttműködési Hálózat (BC-NET), európai tájékoztatási központok, konferenciák stb.).

(3) Az együttműködés kiterjed a technikai segítségnyújtásra, különös tekintettel a kis- és középvállalkozások megfelelő – nemzeti és regionális szinten történő – intézményi támogatására a pénzügyi, képzési, tanácsadási, technológiai és kereskedelmi szolgáltatások terén.

92. cikk

Tájékoztatás és kommunikáció

(1) A Közösség és Románia megfelelő lépéseket tesz annak érdekében, hogy ösztönözze a hatékony, kölcsönös információcserét. Elsőbbséget kapnak azok a programok, amelyek célja, hogy a széles nyilvánosságot általános információkkal, illetve a román szakmai köröket szakmai információkkal lássák el a Közösségről, ideértve, ahol lehetséges, a közösségi adatbázisokhoz való hozzáférést is.

93. cikk

Fogyasztóvédelem

(1) A felek együttműködnek azzal a céllal, hogy elérjék Románia és a Közösség fogyasztóvédelmi rendszereinek teljes összeegyeztethetőségét.

(2) Ebből a célból az együttműködés, az adott lehetőségeken belül, a következőkre terjed ki:

- információ- és szakértőcsere,

- hozzáférés a közösségi adatbázisokhoz,

- képzési programok és technikai segítségnyújtás.

94. cikk

Vámok

(1) Az együttműködés célja, hogy biztosítsa az elfogadásra váró, a kereskedelemmel és a tisztességes kereskedelemmel kapcsolatos rendelkezések betartását, és elérje a román vámrendszernek a közösségihez történő közelítését, elősegítve ezzel az e megállapodás alapján tervezett, a liberalizáció érdekében teendő lépések megkönnyítését.

(2) Az együttműködés különösen a következőkre terjed ki:

- információcsere,

- az egységes vámokmány és a Kombinált Nómenklatúra bevezetése,

- a Közösség és Románia tranzitrendszereinek összekapcsolása,

- az áruszállítással kapcsolatos ellenőrzések és alaki követelmények egyszerűsítése,

- szemináriumok, szakmai gyakorlatok szervezése.

Szükség esetén technikai segítségnyújtásra kerül sor.

(3) A megállapodásban, különösen pedig a 97. cikkben előirányzott további együttműködés sérelme nélkül, vámügyekben a Szerződő Felek közigazgatási hatóságai közötti kölcsönös segítségnyújtás a 6. jegyzőkönyv rendelkezései szerint történik.

95. cikk

Statisztikai együttműködés

(1) E területen az együttműködés célja az, hogy olyan hatékony statisztikai rendszer alakuljon ki, amely lehetővé teszi, hogy gyorsan és időben rendelkezésre álljanak azok a megbízható statisztikai adatok, amelyek Romániában a gazdasági reform folyamatának támogatásához és figyelemmel kíséréséhez, valamint a magánvállalkozások fejlődéséhez szükségesek.

(2) E célból az együttműködés különösen a következőkre irányul:

- a statisztikai szolgáltatások kiépítése Romániában,

- összehangolás a nemzetközi (és különösen a közösségi) módszerekkel, szabványokkal és osztályozásokkal,

- a gazdasági és szociális reform fenntartásához és figyelemmel kíséréséhez szükséges adatok rendelkezésre bocsátása,

- a megfelelő makro- és mikrogazdasági adatok rendelkezésre bocsátása a magánszektor gazdasági szereplői számára,

- az adatvédelem biztosítása,

- statisztikai információk cseréje,

- adatbázisok létrehozása.

(3) Szükség esetén a Közösség technikai segítséget nyújt.

96. cikk

Közgazdaság

(1) A Közösség és Románia elősegítik a gazdasági reform és az integráció folyamatát azáltal, hogy együttműködnek gazdaságaik alapjainak, valamint a piacgazdaság gazdaságpolitikai kialakításának és végrehajtásának a jobb megértése érdekében.

(2) E célból a Közösség és Románia:

- információkat cserélnek a makrogazdasági eredményekről és kilátásokról, valamint a fejlesztési stratégiákról,

- közösen elemzik a kölcsönös érdeklődésre számot tartó gazdasági kérdéseket, ideértve a gazdaságpolitika kialakítását és az annak végrehajtására szolgáló eszközöket is,

- különösen a Közgazdasági Együttműködési Program (ACE) révén támogatják a közösségi és a román közgazdászok és a gazdaság irányítói közötti átfogó együttműködést azzal a céllal, hogy felgyorsítsák a gazdaságpolitika kialakításához szü kséges know-how átadását, valamint, hogy biztosítsák a gazdaságpolitikával kapcsolatos kutatások eredményeinek széles körű terjesztését.

97. cikk

Kábítószerek

(1) Az együttműködés célja különösen az, hogy fokozza a kábítószerek és a pszichotróp anyagok szállítása és tiltott kereskedelme elleni politika és intézkedések hatékonyságát, valamint csökkentse az ilyen termékekkel való visszaélést.

(2) A Szerződő Felek a fenti célok elérése érdekében megállapodnak az együttműködés szükséges módszereiben, ideértve a közös fellépések végrehajtásának módozatait is. A felek eljárása az (1) bekezdésben említett területekre vonatkozó célkitűzésekről és intézkedésekről szóló konzultációkon és szoros együttműködésen alapul.

(3) A Szerződő Felek közötti együttműködésnek része a technikai és az közigazgatási segítségnyújtás, amely különösen a következő területekre terjedhet ki:

- nemzeti jogszabályok kidolgozása és végrehajtása,

- intézmények, valamint tájékoztatási, szociális és egészségügyi központok létrehozása,

- a személyzet képzése és kutatás,

- a kábítószerek és pszichotróp anyagok tiltott előállítására használt kémiai alapanyagok nem rendeltetésszerű felhasználásának a megakadályozása.

Az e téren folytatott együttműködés közigazgatási és technikai segítségnyújtást is magában foglal azzal a céllal, hogy a kérdéses termékekkel való visszaélés megakadályozására olyan megfelelő normákat dolgozzanak ki, amelyek egyenértékűek a Közösség és az illetékes nemzetközi szervek, különösen a Kémiai Akció Munkacsoport (CATF) által elfogadott szabványokkal.

A felek megállapodhatnak, hogy az együttműködést más területekre is kiterjesztik.

98. cikk

Közigazgatás

A felek abból a célból, hogy kölcsönösen bővítsék ismereteiket egymás rendszerének szerkezetéről és működéséről, előmozdítják a közigazgatási hatóságaik közötti együttműködést, ideértve csereprogramok szervezését is.

VII. CÍM

KULTURÁLIS EGYÜTTMŰKÖDÉS

99. cikk

(1) Tekintettel az Európai Unióról szóló ünnepélyes nyilatkozatra, a felek vállalják, hogy előmozdítják, ösztönzik és támogatják a kulturális együttműködést. Adott esetben, a Közösség – illetve egy vagy több tagállam – kulturális együttműködési programjait Romániára is ki lehet terjeszteni, valamint mindkét fél érdeklődésére számot tartó további tevékenységeket is lehet fejleszteni.

Ez az együttműködés különösen a következőkre terjedhet ki:

- műalkotások és művészek cseréje,

- irodalmi fordítások,

- műemlékek és műemléki területek megőrzése és restaurálása (építészeti és kulturális örökség),

- kulturális ügyekkel foglalkozó személyek képzése,

- Európára irányuló kulturális rendezvények szervezése,

- hozzájárulás a kiemelkedő kulturális eredmények terjesztéséhez, ideértve román szakértők képzését.

(2) A felek együttműködnek az európai audiovizuális ipar előmozdításában. A román audiovizuális ágazat részt vehet különösen a Közösség által a MEDIA program keretében kidolgozott tevékenységekben, az egyes tevékenységekért felelős testületek által megállapított eljárások szerint, valamint az Európai Közösségek Tanácsa 1990. december 21-i, a program létrehozásáról szóló határozata rendelkezéseinek megfelelően. A Közösség támogatja a román audiovizuális ágazat részvételét a megfelelő EUREKA programokban.

A felek egyeztetik és adott esetben összehangolják politikájukat a határokon átnyúló műsorszolgáltatások szabályozása, az audiovizuális műszaki szabványok, valamint az európai audiovizuális technológia előmozdítása terén.

Az együttműködés, többek között a csereprogramokat, a tanulmányi ösztöndíjakat, valamint az újságírók és más médiaszakemberek képzési lehetőségeit foglalhatja magában.

VIII. CÍM

PÉNZÜGYI EGYÜTTMŰKÖDÉS

100. cikk

E megállapodás céljainak elérése érdekében és a 101., 102., 104. és 105. cikkel összhangban, valamint a 103. cikk sérelme nélkül, Románia segélyek és kölcsönök formájában a Közösség ideiglenes pénzügyi támogatásában részesül, ideértve az Európai Beruházási Bank – a Bank Alapokmánya 18. cikkének rendelkezéseivel összhangban nyújtott – kölcsöneit is, annak érdekében,